qundao/data-zh-poetry huggingface dataset:
张元士华山鸟道图
作者：弘历
朝代：清
体裁：古风

忆我一再南巡时，跋马曾缘鸟道上。�□千丈造其巅，全吴形势揽指掌。后来虽复叩禅关，山下骋望徒言旋。怯劳可见弗如昔，奚称不息能体乾。适百里半九十里，于游尚得云可耳。画图省识足传神，然即因斯知愧矣。
张则之山水
作者：弘历
朝代：清
体裁：七言绝句

或策青筇或理纶，分茶看竹足怡神。五君子不留名氏，总是烟霞物表人。
张子俊秋山书屋即用图间题者韵·其一
作者：弘历
朝代：清
体裁：七言绝句

峰容树色两苍苍，元气因之合混芒。展卷高人神解别，岂徒数墨与寻行。
张子俊秋山书屋即用图间题者韵·其二
作者：弘历
朝代：清
体裁：七言绝句

风翻峭璧连空碧，霜落澄潭彻底清。策杖石桥且小立，爱听陡峡瀑泉声。
张守中寒塘浴雁
作者：弘历
朝代：清
体裁：七言绝句

芦穗飘萧荷叶破，一双回雁浴寒塘。相依已近湘南意，带到其遥塞北霜。
张宏松崖水阁图
作者：弘历
朝代：清
体裁：七言绝句

户庭不出意如何，消受烟云供养多。畟畟松风来涧口，苏门啸荅葛天歌。
张宏梅坞春游图
作者：弘历
朝代：清
体裁：七言绝句

藉草为茵湖石侧，嫩晴恰喜散吴云。同人小酌梅花下，点笔应知句亦芬。
张宏灵岩积雪图
作者：弘历
朝代：清
体裁：七言绝句

木渎溪头直北看，凌空塔影古松攒。分明历历曾游处，所异铺峰雪色寒。
张宏秋山观瀑
作者：弘历
朝代：清
体裁：七言绝句

红桕苍松秋未寒，溪桥卓杖眄层峦。斯人深识画图趣，飞瀑无声祇合观。
张宗苍万峰层雪
作者：弘历
朝代：清
体裁：七言绝句

陶镕谢氏赋中句，损益曹家画里皴。犹忆台怀白云寺，排窗一例玉嶙峋。
张宗苍云林烟艇
作者：弘历
朝代：清
体裁：七言绝句

钓轮閒著春衫阔，弄棹溶溶新水添。不肯世间留姓氏，任人拟议富春严。
张宗苍仿董源万木奇峰
作者：弘历
朝代：清
体裁：五言律诗

峰若凌空坠，木如倚巘扶。惊看思那措，了识道为腴。不著寒村客，何殊北苑图。江乡般礴际，独步实空吴。
张宗苍兰亭图
作者：弘历
朝代：清
体裁：七言律诗

永和脩禊会山阴，画本诗情足古今。峰岭当春多暖翠，林泉入胜有清音。墨池谁继跳龙法，文席如闻倚树吟。结搆分明旧相识，昨来飞盖记曾临。
张宗苍山水画
作者：弘历
朝代：清
体裁：七言律诗

驿使传来山水图，山庄著壁作清娱。苍苍写出游神趣，往往逢于跋马途。石罅泉声动亦静，云涯峰色有还无。不难结撰成溪壑，谁解如斯味道腴。
张宗苍松云溪馆
作者：弘历
朝代：清
体裁：七言绝句

水自清澄山自高，临溪亭子覆棕毛。大行何似龙蛇逸，携客聊因话广骚。
张宗苍松壑携琴
作者：弘历
朝代：清
体裁：七言绝句

高阁开窗俯碧峰，幽人默坐兴偏浓。涧边童子抱琴至，动操应成风入松。
张宗苍松溪烟艇
作者：弘历
朝代：清
体裁：七言绝句

万松绣嶂青排户，一水锁溪碧映门。谁道江南泛舟去，呼之欲出此人存。
张宗苍松阴对语图
作者：弘历
朝代：清
体裁：古风

云中千叠峰，松下两高士。剧谈知为何，未可俗情揣。宗苍久谢病，手迹犹留此。过眼昔草草，补咏今尔尔。咄哉别后思，昌黎叹所以。
张宗苍松阴水阁图
作者：弘历
朝代：清
体裁：五言绝句

身披松下风，心印波中月。纤尘何处著，缘在水精阙。
张宗苍松阴高士图
作者：弘历
朝代：清
体裁：七言绝句

盘陀松下坐听涛，箕踞科头逸兴豪。携得焦桐何必鼓，高山流水自成操。
张宗苍梧馆新秋
作者：弘历
朝代：清
体裁：七言绝句

清晖悬处淡烟光，濯濯峣峰带翠凉。梧馆萧閒人倚榻，好教赋句属欧阳。
张宗苍灵岩山图
作者：弘历
朝代：清
体裁：七言律诗

春山入画气巊溟，忆我前游跸暂停。睫眼两年成阔别，印心万嶂忽移形。云容便是出楹白，松色宁殊入座青。阿那锦帆泾畔屋，诗人畅好占山林。
张宗苍画杜甫诗意歌
作者：弘历
朝代：清
体裁：古风

我曾一舸渡扬子，浩浩大江雄莫比。谁解源从天上来，但流地中九万里。瞿唐三峡虽未到，于杜甫诗今见此。当其中律鬼神惊，抉造化奇细摹拟。山村忽失树归云，石壁欲翻入霞绮。此景有自开辟初，拈出方知绝妙理。江边留滞茅堂贫，乐在千秋无闷矣。近日宗苍亦画史，能得诗意斯人耳。云乎江乎磅礴间，今兮古兮精神里。
张宗苍白云红树
作者：弘历
朝代：清
体裁：七言绝句

北来重见南宗笔，画里全收户外山。过眼蓦怀去秋景，补吟聊趁此时閒。
张宗苍秋塘渔艇
作者：弘历
朝代：清
体裁：七言绝句

菰蒲际渚起苍烟，泛潋鸥波载钓船。辽待一钩新月上，涌金门外早秋天。
张宗苍秋山行旅
作者：弘历
朝代：清
体裁：七言绝句

行路何须叹苦辛，满山红叶绝胜春。静观一笑两间者，若个而非逆旅人。
张宗苍秋山霁色
作者：弘历
朝代：清
体裁：五言绝句

浓翠间深红，秋光艳净空。澄思才半刻，迥句得其中。
张宗苍秋林燕坐
作者：弘历
朝代：清
体裁：五言绝句

著论拟乐志，搆园号离垢。秋声赋不得，神托无何有。
张宗苍竹亭观瀑
作者：弘历
朝代：清
体裁：七言绝句

疏筱乔柯匝槛前，飞流百丈落平川。昨来涌翠岩前况，点笔居然得我先。
张宗苍绝壁精蓝图
作者：弘历
朝代：清
体裁：七言绝句

栈路盘纡倚诡峰，红楼四面翠重重。山僧谢绝人来往，为好安禅制毒龙。
张宗苍苍松红树
作者：弘历
朝代：清
体裁：七言绝句

苍松不共霜桕红，寒泉割壁垂云空。高人箕踞对清昼，静会悠然尔我同。
张宗苍草堂趺坐图
作者：弘历
朝代：清
体裁：七言绝句

去情端贵以神传，茅屋高人坐习禅。搜索烟图每题句，笑予昔日失当前。
张宗苍雪景
作者：弘历
朝代：清
体裁：七言律诗

一片寒光羃素椒，祗疑霏势尚瀌瀌。冰连曲栈路偏远，云断横林木益乔。白屋遥歆凭客几，红楼迥见出僧寮。荷衣棕笠寻诗思，那惜驴蹄踏碎瑶。
张宗苍雪渔图
作者：弘历
朝代：清
体裁：五言绝句

津逮富春岭，规模七里滩。羊裘亦何藉，浩气不知寒。
张宗苍雪溪飞瀑
作者：弘历
朝代：清
体裁：七言绝句

珠贝林柯薝卜园，琉璃殿阁玉为垣。飞流不共寒江冻，为识云中别有源。
张宗苍飞阁流泉
作者：弘历
朝代：清
体裁：七言绝句

卓立孤峰欲刺天，架空曲榭对前川。飞泉疑有巨灵力，划破云岩万丈悬。
张弘秋山红树
作者：弘历
朝代：清
体裁：古风

秋山犹馀绿，秋林渐染红。水阁坐畸人，须鬓飒秋风。流泉落平溪，白云半岭封。其上飞银龙，擘峡势独雄。委固弗可测，源固弗可穷。骋望属念者，夫谁识其衷。
张渥空谷幽居
作者：弘历
朝代：清
体裁：七言绝句

幽居空谷是伊谁，渥也无端笔写之。留去本来由已耳，武原徒羡又奚为。
张渥雪夜访戴图
作者：弘历
朝代：清
体裁：七言绝句

雪夜觉来乘兴行，剡溪沿溯一舟轻。传神恰是斯时好，较胜门前著语情。
张照临米芾孔圣手植桧赞箑头其一面向系院画殊觉不伦命易以素纸几暇写古桧以配之虽较照字工力欠老而于虬枝颇似传神
作者：弘历
朝代：清
体裁：七言绝句

屡见重荣屡见枯，其然抑岂亦云吾。矫龙特爱字相敌，为写门阴路左株。
张照之孙鉴来谢恩呈进其祖墨迹赐之帛并题是什
作者：弘历
朝代：清
体裁：七言律诗

华亭入志沛新纶，来谢兼呈手迹真。日下却思谈往事，云间那可阙斯人。箑书士孝要之道，帧咏梅花逸以神。鉴也毋忘勖家学，昌乎祗恐怯前邻。
张璞层峦初雪
作者：弘历
朝代：清
体裁：七言律诗

天公试雪才冬稚，红叶犹殷绿叶疏。铺地渐存入水化，论形得实契神虚。施朱著粉传唐法，格古气浑述宋初。不出户庭堪静坐，高人相对乐三馀。
张符出牧图
作者：弘历
朝代：清
体裁：古风

犹龙曾跨背，与马不同风。符亦传神者，肯教让戴嵩。韩虎道古龙，妙手称擅世。齐客有精论，马难鬼神易。阔步出烟莎，寝讹天机秉。我亦司牧人，披图发深省。
张经岁朝图
作者：弘历
朝代：清
体裁：七言绝句

瓶簪卉复盘贮果，信手拈香总逼真。那更水仙辞洛渚，也因初祉祝长春。
张若澄仿王蒙松涧鸣泉小幅
作者：弘历
朝代：清
体裁：七言绝句

飞流出峡鸣偏壮，偃盖过云翠更浓。忆我昨秋策轻骑，中盘精舍那边逢。
张若澄关城叠嶂小景
作者：弘历
朝代：清
体裁：七言绝句

岩关白界列峰青，乘障当年据胜形。便是昨来经过处，云山回望意为停。
张若澄塞山欲雨小幅
作者：弘历
朝代：清
体裁：七言绝句

西岭吐云东嶂合，荟兮才间复滃然。从知墨戏传王洽，意在空濛作雨前。
张若澄摹宣和溪山秋色图
作者：弘历
朝代：清
体裁：七言律诗

荔白枫丹缋叠崚，出蓝妙处恰相应。尔参泉石双清擅，我戒宣和百事能。载酒扁舟云外客，掩关古寺定中僧。浮图百尺堪吟眺，拟凭朱栏最上层。
张若澄桐阴清露
作者：弘历
朝代：清
体裁：七言绝句

露下寥天碧藓滋，高梧影已露差差。月窗拥膝凝思者，应赋秋声未就时。
张若澄水亭高士
作者：弘历
朝代：清
体裁：七言绝句

水亭相对静无尘，荷制衣裳垫角巾。检校一篇隐士传，还教白眼看他人。
张若澄灞桥觅句图
作者：弘历
朝代：清
体裁：七言绝句

打头笠子冷堆银，携得梅花过冻津。谁道古今不相及，又逢觅句灞桥人。
张若澄秋岭横云小幅
作者：弘历
朝代：清
体裁：六言诗

参得王蒙皴法，写将杜甫诗情。秋色一窗静对，足忘人世浮名。
张若澄秋林叠嶂图
作者：弘历
朝代：清
体裁：七言律诗

底事林峦爱寄情，每看文笔洒然清。生秋庭里诗为画，炼雪斋中弟继兄。隔岁萦怀吟且置，一番触目兴偏生。碧云天在高山外，题作排空雁字横。
张若霭莲塘浴鸭图
作者：弘历
朝代：清
体裁：七言绝句

擎杯徼露盖承暄，作对文凫漾藻痕。最是相关多乐意，休誇花底睡双鸳。
张训礼围炉博古图
作者：弘历
朝代：清
体裁：五言律诗

训礼易敦礼，二人非一人。相如似有慕，欲讶孰为真。古器玩三代，閒庭聚四宾。朱栏干曲畔，梅信正含春。
张雨仿郑虔林亭秋爽图即用其韵
作者：弘历
朝代：清
体裁：七言绝句

却扫清秋共涧盘，松风隔岸拂衣寒。漫言三绝真称绝，嗣响广陵有客弹。
张鹏翀给假回南进诗纪恩因用其韵诗以赐之
作者：弘历
朝代：清
体裁：五言律诗

烟花迟节令，三月仲春如。诗句天公赋，归帆风力舒。门无新署凤，家有旧藏书。香案需供奉，休耽五柳居。
弦月
作者：弘历
朝代：清
体裁：五言律诗

塞天悬半镜，西岭迓流蟾。鸟道微茫辨，霜华取次添。近河光渐隐，入树影犹纤。不必迟眠爱，清吟意亦忺。
弦月
作者：弘历
朝代：清
体裁：五言律诗

弦月上严节，冰天见塞山。隔林猜窄阔，辗汉叠团弯。寒迫烟岚峭，光含网水潺。创观缘底事，寻鹿入宵还。
弹汗行
作者：弘历
朝代：清
体裁：古风

路经弹汗州，因作《弹汗行》。自昔蒙古长，原有汗之称。长城以北东西亘，各据部落雄相争。文皇欲弹压若辈，边州因以此额泐岩城。而何四夷君长上尊号，既笑却之，后乃赐书四夷遂用可汗名。《弹汗行》，慢言唐事，试言我皇清。四十九旗为旧属，久去汗号，惟以王公带砺百世荣。四喀尔喀实后附，仍其汗号，乃我皇祖沛恩宏。朕虽不德定准部，亦存其汗号都尔伯特，至今世禄其孙曾。其馀自作孽覆祀，非我黩武逞嘉兵。最后土尔扈特自归顺，仍其汗号无庸更。弹汗行，何须弹压惟廑怀柔情。各部入觐循兹以入京，亿万斯年受恩，保土与国享升平。
弹琴峡
作者：弘历
朝代：清
体裁：古风

大地作琴声，迦叶亦如是。何待柴桑翁，挂壁始寓意。此峡曰弹琴，谁与标名字。岩谷夐而幽，石泉清且泌。野菊小于钱，十三星点缀。动掺四山响，万籁纷丹翠。钟期未赏识，成连应走避。一洗筝琶耳，妙契烟霞思。
归云岫二首 其二 狎鸥舫
作者：弘历
朝代：清
体裁：七言律诗

一湖春水碧于油，几架朴斋湖上头。时已高飞度回雁，自然群集有閒鸥。机兮相泯真成狎，屋也何妨假号舟。脱却光辉致䛕颂，禽中原是不随流。
归云岫二首·其一
作者：弘历
朝代：清
体裁：古风

疏泉因辟湖，湖土为山近。一篑功不亏，率已成数仞。山巅屋几间，俯视归云引。出听其心无，归任其踪隐。朗诵渊明句，与彼原殊轸。土山既假矣，春云岂真欤。云既非真欤，出归均子虚。徒以景幽耳，遂致名纷如。岫不知岞崿，云亦忘卷舒。而人于其间，徒劳拟议诸。
当垆曲
作者：弘历
朝代：清
体裁：古风

当垆设酒篘兰陵，鸣弦拨捩吹湘笙。美人勃窣流苏屏，云裳半掩扬新声。休言不使流云行，亦不招凰来舞庭。凰来恐学秦公子，双双骑去无踪形。云停终须复散去，楚王台上空馀情。当垆曲，良独苦。迎来尚易工，送别多悲楚。不问新声可动人，但问衣带宽几许。
彭城
作者：弘历
朝代：清
体裁：古风

去岁彭城决上流，以致沙淤凡五尺。踊愁今岁修防难，夏初临阅为忧剧。增高培薄填蚁穴，骑墙且救燃眉厄。水工忽报沙已刷，去三存二好消息。有刷宁保无复渟，二分况苦犹然积。比来此意那能置，伏秋大汛期旋迫。亿万生灵命所系，南望廑怀萦刻刻。伏汛已过白露近，章阅河恬手加额。梦麟近自徐沛来，合之大吏言如一。皆云其二近又刷，中泓深乃如宿昔。北门水志我所设，饰辞谁能为损益。尚待秋汛报平安，此时未敢心即释。
彭城三咏用贺铸韵 其一 戏马台
作者：弘历
朝代：清
体裁：古风

汉王斗智断，项王愿挑战。擿娆决雌雄，驱骓疾雷电。楼烦瞋叱辟易开，海春军败引兵来。鸿沟分割归都邑，无事掠马临崇台。共逐秦鹿谁得者，始祸皆由鹿作马。函谷不封一泥丸，咸阳三月火燄盘。其兴何暴亡亦疾，半夜气尽方识难。云螭月驷虽调闲，都入汉厩掌汉官。独不见千秋名尚留楚牧，乃复有刘宋宾筵泛杯绿。
彭城三咏用贺铸韵 其三 歌风台
作者：弘历
朝代：清
体裁：古风

歌风千载称高台，当年提剑起草莱。天下大定还过沛，置酒乐拟登云来。何事涕洒英雄血，游子故乡悲往辙。百二十人习和歌，止张三日从兹别。复沛不已复丰乡，雍齿之恨独未忘。卓尔想见兴王概，讵止霄汉云飞扬。知人善任何与良，叔孙制礼明有方。方回何独为信慨以慷，乌号之挽宁因鸷鸟藏。
彭城三咏用贺铸韵 其二 斩蛇泽
作者：弘历
朝代：清
体裁：古风

君不见九原除道抵云阳，力役无已秦以亡。龙颜隆准天子气，坐压金德销沆砀。送徒道遁何足惧，索与解纵恣去路。吾亦逝矣壮士从，夜径丰西那避顾。行前者报大蛇来，一挥七尺妪哭哀。赤帝子斩白帝子，此语疑信犹半哉。龙门好奇乃有许，岂识天下归真主。宽明仁恕所以兴，项籍呕呕徒吓鼠。至今大泽犹传讹，独惜千馀年来非汉土。
彭城河复
作者：弘历
朝代：清
体裁：古风

苏公河复昔非复，彭城河复今仍河。仍河何以谓之复，解嘲聊尔为斯歌。汉唐以来通钜野，烧草不属无如何。侵淫吕沛渐多事，川狭涛怒腾盘涡。然惟宜合不宜散，合资刷沙离渟波。斯流虽古有成语，徒见其害利则那。去岁夺溜孙家集，中泓力缓沙淤多。堤旁水志度分寸，泥停五尺高益加。桃汛汤汤已拍岸，伏秋转眼难延俄。用是切切愁弗置，纡程历览亲研摩。下策仍惟事脩筑，易石巩固周遮罗。水工喜称渐复旧，数日顿尔形迁讹。三尺沙刷馀二尺，志在敢饰虚言詑。此亦偶然慢过颂，灵实昭矣感不磨。
彰仪门
作者：弘历
朝代：清
体裁：古风

彰仪门外城墙下，土垒背城面平野。上留方孔下孔圆，不知此是何为者。旁有老翁指点言，传闻讵识实与假。明代堵筑防流贼，孔以施炮垒拒马。少时见垒已倾颓，荆榛栉比知者寡。我闻此语兴咨嗟，感怀欲置不能舍。胜国君臣守禦严，即今胡为屋其社。由来守德胜守险，地利不如人和也。长歌一曲非誇强，周鉴在殷殷鉴夏。
影山楼
作者：弘历
朝代：清
体裁：七言绝句

潇洒山楼号影山，每来消得片时閒。难拈七字徵名象，为在虚无缥缈间。
影湖楼
作者：弘历
朝代：清
体裁：五言律诗

湖水清无滓，湖楼高有天。快晴宜入影，是日共澄鲜。佳句于中得，閒情率与蠲。刘郎真可笑，海上觅神仙。
影湖楼
作者：弘历
朝代：清
体裁：七言律诗

溪路通舟出水门，湖楼影在水中宛。不妨桂棹暂留憩，回望山园又可论。景向冲融理趣会，兴于上下化机存。旋桡底较来时捷，略似裴家此得源。
影湖楼
作者：弘历
朝代：清
体裁：七言律诗

漭沆涵漪一棹通，高楼俯仰爱澄空。玉峰塔影近窗外，万寿山光远镜中。秋色梧桐还未老，大田禾黍可希丰。了知不是青莲句，也自临风怀谢公。
影湖楼
作者：弘历
朝代：清
体裁：七言律诗

灵源蓄水拓池宽，灌输期资稼穑艰。楼据湖心揽湖外，客惟舟往亦舟还。会心表里神明镜，动影虚无窈窕间。快雨更欣逢快霁，偷閒于此一开颜。
影湖楼
作者：弘历
朝代：清
体裁：七言律诗

登楼每有喜晴诗，阅岁初来又一时。几片流云共愁散，满空快霁与心宜。玉峰塔影玲珑矗，裂帛湖光挹注资。既到居然得源处，异同今昔念奚为。
影湖楼十咏 其一 天光
作者：弘历
朝代：清
体裁：七言绝句

湖楼缥渺水中央，舣棹攀梯纳夏凉。不著太清些子翳，举头落落祗天光。
影湖楼十咏 其七 鹤唳
作者：弘历
朝代：清
体裁：七言绝句

方壶曾是唳云涛，小试溪山亦自豪。设使伯牙□钟抚，定成朗朗水仙操。
影湖楼十咏 其三 山容
作者：弘历
朝代：清
体裁：七言绝句

西山微远北山近，翠逻青围碧镜中。鹿苑蜂台胥佛力，携将峰色住于空。
影湖楼十咏 其九 树色
作者：弘历
朝代：清
体裁：七言绝句

高低树色影波中，倒正虽殊动静同。恰似美人临玉镜，丝丝绿发不胜风。
影湖楼十咏 其二 云缕
作者：弘历
朝代：清
体裁：七言绝句

极目天边一缕云，今来却少见为欣。须臾散去无踪迹，水里何曾半点分。
影湖楼十咏 其五 塔影
作者：弘历
朝代：清
体裁：七言绝句

定光突兀玉峰顶，八面玲珑十丈披。乍忆杭西荡画舫，南屏塔影落湖时。
影湖楼十咏 其八 蝉吟
作者：弘历
朝代：清
体裁：七言绝句

围湖绿柳已成阴，最喜高蝉唤霁吟。谁道胁鸣物无识，此声端惬望晴心。
影湖楼十咏 其六 钟声
作者：弘历
朝代：清
体裁：七言绝句

招提不著俗僧住，也有钟声下界闻。底事十分清入听，度来水气带氤氲。
影湖楼十咏 其十 荷香
作者：弘历
朝代：清
体裁：七言绝句

仙想精神霞想裳，层楼小憩水风凉。沈檀甲煎都无藉，自在光中自在香。
影湖楼十咏 其四 波态
作者：弘历
朝代：清
体裁：七言绝句

波光翻影上楣栏，拂暑风来漾细澜。恰似当前展画帧，于流动处正宜观。
彻夜
作者：弘历
朝代：清
体裁：五言律诗

彻夜问云气，当晨见晓曦。好春云已暮，灵雨竟何时。速戾将谁诿，怀惭只自知。凭栏无限意，何以对嘉师。
彻夜
作者：弘历
朝代：清
体裁：古风

彻夜问云气，时厚时复薄。亦偶称细霏，时止时微作。晓起看庭除，土乾原自若。昨从郊外观，秋麦穗结略。春麦及禾苗，出土率觉弱。日甚不可待，调幕增惕作。况当望合龙，佳信朝暮度。伫俟尚未至，中心益焦灼。心焦懒吟句，诗本恧落寞。把笔忘所云，惟云愁所托。
往复曲
作者：弘历
朝代：清
体裁：古风

一喜未必生百喜，一愁定将生百愁。由此往彼每觉迟，由彼返此每似遒。以贫致富高山仰，以富致贫水下流。从少至老非远期，从老还少无良谋。改恶迁善花茁冬，变善为恶叶落秋。自乱臻治峻岭车，忽治蹈乱顺水舟。
往清河奠超勇襄亲王固伦额驸策楞
作者：弘历
朝代：清
体裁：七言律诗

灵舆肃肃驻河濆，归殡佳城别塞云。即此始终怀大义，果然卓荦轶前闻。中年自是伤哀乐，此日何堪哭戚勋。见说漠陲将发引，犹教血泪洒三军。
往盛京恭谒祖陵礼毕回銮进宫之作
作者：弘历
朝代：清
体裁：七言律诗

东临故国仰前徽，益切守成凛万几。出警行行为入跸，秋阳冉冉变冬晖。六骢安吉适应税，两月光阴迅若飞。返必面今谁与面，寿康徒自叩空闱。
往阅永定河下口舆中作
作者：弘历
朝代：清
体裁：七言绝句

下河南北任流迁，壅则伤多导使宣。絜矩邱明别知惧，防民之口慎防川。
待月
作者：弘历
朝代：清
体裁：古风

夏夕载月宜，盈手冰光满。今岁雨旸时，幸可閒遨散。近旬泽稍稀，踊惧将成旱。未至彻减甚，泛舟心独懑。一夜大沾膏，雅得事游衍。谁知时易迁，月上较前晚。待之迤西岸，东冈屡举眼。金轮涌出林，大地清辉转。谯楼已初更，却命兰桡返。徘徊讵不佳，流连实非善。
待月
作者：弘历
朝代：清
体裁：古风

宜人秋月不可孤，过望未减寒光铺。玉轮虽迟聊待诸，泛我平安月镜居。言寻西岸瞻东隅，有如南楼康乐夫。望所迟客方踟蹰，金线一缕拖扶疏。如钩如璧只须臾，依然全体呈夜珠。素彩斐气流满湖，荡諠惬蕴有是乎。树姿波态皆清都，棹归宁可长夜娱，流阴一瞬不我须。
待月
作者：弘历
朝代：清
体裁：古风

秋月实可怜，秋月抑堪惜。过望才三日，清光犹溢魄。应尚阔于弦，已自缺于璧。对此不驻景，可更孤今夕。今夕云净收，碧宇澄浏浏。船泊近西岸，东望图纵眸。苍然刚半刻，明放树梢头。金轮徐吐出，向我冰辉流。世界一广寒，星斗空罗稠。月既如人意，人当为月留。而我戒流连，亟命旋兰舟。
待月
作者：弘历
朝代：清
体裁：古风

过望月应迟，临秋天似洗。揽景复乘凉，停舟聊徙倚。已欣暝烟苍，犹带岭霞紫。星辰上下涵，灿烂波纹里。东林忽辨色，一缕金丝委。丝绳绳而縆，眉叶形迤逦。吴钩更半镜，晶明露全体。须臾出树杪，朗照山河绮。其他难为光，熠耀何足拟。入秋历历看，三五踰四矣。今夕验片刻，万状幻无比。待之乃觉迟，对之翻怜驶。寄言玩愒人，害不视乎此。
待月亭
作者：弘历
朝代：清
体裁：古风

亭据崔巍巅，东望先得月。当年坐待之，高閒兴无歇。而我尚髫龄，那知问指偈。兹惟事勤政，五旬年一瞥。无暇夕来兹，四柱付孤兀。
待月亭口号
作者：弘历
朝代：清
体裁：七言绝句

游山驰驿屡吟诗，寓意不留语素知。小坐便行消半刻，几层岩月待于斯。
待月楼
作者：弘历
朝代：清
体裁：五言律诗

向东置楼牖，因以额名焉。素魄图见早，閒吟偶遇便。光欣今岁始，篇觉五言鲜。设曰喻卿士，更思所待贤。
待月楼
作者：弘历
朝代：清
体裁：古风

庭中耸假山，有楼筑其西。山虽似隐月，亦有月上时。曰待则不无，言待惟斯宜。心知海中涌，目见岩端栖。忽睹清光满，照我之书帷。我心亦如月，朗然无所为。精华澹澈间，五字聊成题。
待月楼
作者：弘历
朝代：清
体裁：古风

往年或游湖，过望月上迟。其时兴勃然，登楼每待之。迩来率教罢，静绝閒情驰。早眠养一身，夙兴理万几。
待月楼
作者：弘历
朝代：清
体裁：七言绝句

楼高为待月先临，东壁飞来凉满襟。却是大千人尽望，一轮安得称人心。
待月楼
作者：弘历
朝代：清
体裁：古风

过望月上迟，于焉有事待。待则欲早见，登楼所以乃。前虽列假山，凹处楼高倍。影净碧天云，光耀沧波海。须臾座席端，朗朗延蟾彩。却照壁间题，今昔分明改。
待月西峰复下登舟赏玩
作者：弘历
朝代：清
体裁：古风

山庄泛月偶一逢，况值新秋清且美。过望而复蔽东岭，白傅诗中悟其理。急则计生因寻山，敌则气作且置水。跋马西峰最高处，下视东岭乃眼底。不踰时尚未黄昏，东海涌出银盘子。大千世界一广寒，枣叶须弥难比拟。徐徐策骑下崇椒，月随我共登舟矣。谢家高致昔留诗，别开生面惟予始。设云卿士在箕畴，旁求若济亦将企。
待月轩
作者：弘历
朝代：清
体裁：古风

亭轩率与名，选题聊寓意。是处颜待月，东向波无际。自合引素蟾，流光座间丽。心知此景佳，然曾未一试。既因閒暇少，复戒游赏恣。惟乘散步来，寄兴抒吟字。
待月轩
作者：弘历
朝代：清
体裁：六言诗

太液东临埼岸，假山西倚碧嶒。素娥自应早见，绿字雅名合称。谁此依依心迟，对其贴贴波澄。我惟偶来便去，待月于斯未曾。
待月轩
作者：弘历
朝代：清
体裁：古风

趯台左侧轩，向东复近水。因之名待月，缀景斯可耳。晓魄或恒披，夕蟾曾未视。笑谓楣间额，何妨孤负尔。
待鹿
作者：弘历
朝代：清
体裁：古风

日之夕矣鹿下来，命侣群饮溪水隈。山中行久识其性，静待如可招而徕。斜阳渐下阴铺地，莎草如茵坐葱翠。一以延凉图热消，一以畅观取适意。徐见麌麌�蹊走，小者在前大者后。牝牡作队各分朋，异路居然彼亦有。待之之意意如何，物适其适皆太和。重华尚矣讵能企，爱观或类羲之鹅。
徐城水志
作者：弘历
朝代：清
体裁：七言律诗

徐城水志消三尺，据报险工稳各厅。幸固南坍心略慰，又因北涨意无宁。下河可保灾弗致，新口分开潦尽停。独是合龙尚迟日，遥遥伫俟喜音听。
徐崇嗣花下乌员图
作者：弘历
朝代：清
体裁：七言绝句

漫称蒙贵尤无比，那数雪姑独有神。问尔乌员不捕鼠，花间默立是何因。
徐州石堤成诗以纪事
作者：弘历
朝代：清
体裁：古风

去岁秋河决，实因蚁穴漏。而何文过者，尚称未夺溜。谂知乃明罚，患成已无救。上旁溢波滔，下细流沙留。彭城当其阨，川狭人烟辏。杞忧谁则无，蒿目乏绸缪。今秋不可问，万口如一就。闻之为悚然，惄如调饥懤。人可谢无策，我宁得旁售。违议一亲视，民艰验灾后。于无可如何，下策悉心究。石堤旧虽设，间作或缺透。发帑令补足，代赈惠民又。惟是举钜工，成匪一时骤。夏秋数月间，南望辄眉皱。幸报两汛过，额手感天佑。柏冬工亦落，崇墉牢且厚。以视茭楗固，仓卒或可守。从此黄楼边，闾阎安枕宿。救急诚少慰，永逸正难觏。
徐扬摹黄公望笔意卷
作者：弘历
朝代：清
体裁：古风

粗皴及澹染，千古传黄痴。得神讵在似，刻楮亦易为。爱此溟濛意，富春春霭时。
徐扬梨花双燕
作者：弘历
朝代：清
体裁：七言绝句

白于海棠红于李，一双玉燕掠银云。气求之理物犹识，易简都诠大块文。
徐扬涧筑松涛
作者：弘历
朝代：清
体裁：七言绝句

落落长松水阁虚，横琴高士静凭馀。不知弄者伊何操，邹忌名言独起予。
徐贲仿巨然惠崇二家笔意
作者：弘历
朝代：清
体裁：七言绝句

树槎枒复石嵚崎，奇境由来无更奇。想见一时般礴彼，搆成千里出蓝斯。
徐贲关山行旅图
作者：弘历
朝代：清
体裁：七言绝句

崎岖客路历羊肠，宴坐先生荷制裳。东海文人工写照，世间端自有閒忙。
徐贲山水
作者：弘历
朝代：清
体裁：七言绝句

山环抱处水萦回，松下虚轩向远开。策蹇兰蹊归去者，其来应为所闻来。
徐贲山水
作者：弘历
朝代：清
体裁：七言绝句

科头埼岸眄江浔，树祇几株山一岑。了了笔含无尽意，知他津逮自云林。
徐贲庐山读书图
作者：弘历
朝代：清
体裁：五言绝句

峰翠罨林苍，依岩搆草堂。试问研精者，先生可姓匡。
徐贲林亭秋色用薛瑄题句韵
作者：弘历
朝代：清
体裁：七言绝句

山之阴即水之阳，不系扁舟泛野塘。何必蜀吴分境界，个中一例姓名香。
徐贲阆州山水卷
作者：弘历
朝代：清
体裁：七言绝句

江边握手别情多，图出巴岷远岌峨。一棹溯洄问何处，万重山昔谪仙过。
徐贲青林春色即用图间题韵·其一
作者：弘历
朝代：清
体裁：七言绝句

一湖春水目为洁，几曲云山意与深。高士草亭倚栏兴，应缘即景发清吟。
徐贲青林春色即用图间题韵·其二
作者：弘历
朝代：清
体裁：七言绝句

飞泉树杪落溪斜，演漾青蒲与白沙。看似惠山僧寺畔，忆曾竹鼎一烹茶。
徒骇
作者：弘历
朝代：清
体裁：古风

徒骇马颊历历过，疏导神功想大禹。南徙以后迹已湮，名存亦复无定所。孔班郦郑纵精核，伐异党同袭绪语。以此定论竟属谁，过北过南难悉举。数千年事岂易详，详亦徒教成讼聚。惟应爱礼尚存羊，不妨数典还忘祖。井田封建率善政，居今匪可泥从古。
徒骇河
作者：弘历
朝代：清
体裁：古风

徒骇尚禹迹，今河弗道此。辛丑河北决，其流二分酾。南者入三湖，北者穿运矣。幸因有徒骇，东流下如驶。运乃未致淤，旋总归南徙。四千年以后，不用备犹美。禹功诚大哉，仰缅平成理。
徒骇河
作者：弘历
朝代：清
体裁：古风

神禹治河乃最神，当时犹致人徒骇。三千年后智非禹，问胜此任谁能解。徒骇迤北鬲津南，其间大都九河在。相去乃至二百里，同为逆河方入海。今河不过数里馀，安得修防不日殆。将欲弃地让之水，亿万生计嗟瓦解。即禹治今河应难，是吾蒿目所以乃。
徒骇河
作者：弘历
朝代：清
体裁：古风

禹时徒骇今无用，无用辛丑仍资疏。偶一资之出无奈，欲返其旧那能乎。辛丑虽然幸复故，其后冲决还频书。古难今更难于古，驾言阅古深惭予。
徒骇河
作者：弘历
朝代：清
体裁：五言律诗

策骑过徒骇，禹功犹可稽。由来大事举，艰致众心齐。故道难循旧，秋霖藉泄低。益惭三度往，劼毖议防堤。
得一书屋
作者：弘历
朝代：清
体裁：古风

一者二之对，有此必有彼。曰得何所得，如水不洗水。既一斯一耳，更无得之理。裴楷迁就言，未契色空旨。
得一书屋
作者：弘历
朝代：清
体裁：七言绝句

两间书屋敞临池，生水河图早著辞。谀语虽因裴楷颂，贞天下实不逾斯。
得一书屋
作者：弘历
朝代：清
体裁：七言绝句

书屋背山临水成，芸编插架足陶情。因之絜矩清宁撰，拟议非关浪与名。
得一书屋
作者：弘历
朝代：清
体裁：古风

人情有善恶，善恶本弗齐。人生有贫富，贫富殊云泥。是皆艰致一，万事因纷兮。我有化民任，此责应分谁。书屋名得一，一岂易得之。讵惟生虚白，宁在涵端倪。匡床此偶坐，抚吟多愧辞。
得一书屋
作者：弘历
朝代：清
体裁：古风

引水不一致，有瀑斯有池。书屋枕方塘，得一久名之。瀑为弗定形，池为有定时。定乃得其一，境与理相随。临览偶会心，勉欲学无私。
得一书屋
作者：弘历
朝代：清
体裁：古风

得清曰惟天，得宁曰惟地。得贞以为王，天下庶易治。天地本无为，清宁得易致。王者欲得贞，有为宜深思。参三一以贯，中和天地位。往圣垂明训，不敏请从事。
得一书屋
作者：弘历
朝代：清
体裁：五言律诗

河图水生一，太极气函三。是契清宁撰，非资风月谈。偶来即成得，设念便因惭。若问惭何事，为贞化未覃。
得一书屋
作者：弘历
朝代：清
体裁：七言绝句

河图生水得因名，书屋居然俯渫清。镜面当前据床坐，自思何以副为贞。
得一书屋
作者：弘历
朝代：清
体裁：七言绝句

窗棂不设祗栏扶，却与寻常书屋殊。那更五车誇博学，惟从天一玩河图。
得一书屋
作者：弘历
朝代：清
体裁：七言绝句

青萦紫逻蔚孱颜，一致宜人静以閒。两日游山诗卅首，崇情已畅可云还。
得一书屋偶会
作者：弘历
朝代：清
体裁：七言绝句

阴阳动静互为根，借问谁当是本源。无极继之曰太极，一乎得者总繁言。
得一书屋戏题
作者：弘历
朝代：清
体裁：古风

一者无去来，而我居然至。一者无彼此，而我已我谓。将谓一即我，我谓一成二。况复云有得，得者为何事。书屋默无语，无语其义备。
得一书屋戏题
作者：弘历
朝代：清
体裁：古风

世间万物及万理，皆有对待无单行。曰天曰地曰空色，是非善恶实与名。谓得谓一已成两，是谓未识清和宁。然则书屋亦妄谓，去道远矣何由贞。
得一书屋有会
作者：弘历
朝代：清
体裁：五言律诗

一水槛前呈，龟图悟始生。万形不二照，有象本无营。讵必言垂钓，谁当思濯缨。清宁如合撰，吾亦勉为贞。
得一书屋有会
作者：弘历
朝代：清
体裁：古风

得一谓领要，然而绎义难。山趣固易耳，絜矩心之官。孟子思则得，究谁契其端。吾更于箕畴，凛三曰忧焉。是一允得之，斯须离以艰。兹乃人所恶，而吾与之安。
得一书屋杂言
作者：弘历
朝代：清
体裁：古风

曰一即非二，然二因一生。由是推至万，炙毂难细评。然则一果何，得更何以成。况此既云得，则彼失已诚。所贵在忘言，是为天下贞。
得一书屋自勖
作者：弘历
朝代：清
体裁：五言律诗

天地及王者，胥因得一成。乾坤无意运，宵旰有为亨。难易分明是，盈虚消息呈。惟钦括尧典，日励守吾贞。
得全阁
作者：弘历
朝代：清
体裁：古风

敞阁虽受风，春仲律已暖。宿雨润油然，韶光鬯盈眼。揽结景毕呈，锦绣天工纂。忽有贳饼人，云自街头返。饼已贱于昨，大田卜益善。秋收定全穫，此雨利不浅。止止毋复言，言当戒盈满。
得全阁
作者：弘历
朝代：清
体裁：七言绝句

榜题逐处选名言，责实循名意每存。不取沈家传八咏，端思枚叟有佳论。
得全阁
作者：弘历
朝代：清
体裁：七言绝句

飞阁流丹碧水涯，遥奇近概览无遗。微言偶忆淳于氏，君道何妨絜矩思。
得全阁
作者：弘历
朝代：清
体裁：五言律诗

高楼碧沼湄，万景揽无遗。水面风来际，天心月到时。文章假大块，图画得神姿。益赞通为政，吾犹戒在兹。
得库车城志事
作者：弘历
朝代：清
体裁：古风

我师久围贼库车，歼其援者纷如麻。惟是将军无纪律，卒致窜走彼么么。军书之什已志恨，后闻地穴为贼遮。预料将得空城耳，彼贼腹心仍逃他。驿章忽至共披阅，一一如言曾不差。言则不差事则偾，用匪其人愧若何。
得性楼
作者：弘历
朝代：清
体裁：七言绝句

就迥为高筑小楼，蜃窗万景毕来投。静观物物契真性，云得岂因自外求。
得性楼
作者：弘历
朝代：清
体裁：五言律诗

屋里有梯升，升分上下层。既非杰阁构，已是迥窗凭。守约物博览，致虚景实徵。设如拟性理，云得亦相应。
得性楼
作者：弘历
朝代：清
体裁：古风

性固人人具，而能全者稀。弗全斯为失，所以贵得之。用是额斯楼，触目会心宜。然非由外来，复性书示几。设云供揽结，千里谬毫釐。
得性楼有会
作者：弘历
朝代：清
体裁：古风

性乃天所命，曰得似外来。反身诚莫乐，则其得自该。设云识物性，物我原一哉。以娱耳目谋，是诚于道乖。触目可会心，克己复礼培。
得性楼有会
作者：弘历
朝代：清
体裁：古风

生物皆有性，所为由性得。兹楼曰得性，本末似倒植。虽然有进焉，失性多致慝。既失欲得之，复礼在己克。言易行实难，自强勉不息。
得性轩
作者：弘历
朝代：清
体裁：七言绝句

万物何非性所成，存之为善发为情。谁无复以得之分，却是书轩独擅名。
得性轩
作者：弘历
朝代：清
体裁：古风

人赋性以生，性实人故有。故有而谓得，似必所失咎。相远之使然，克复其可后。题轩当铭座，易曰纳自牖。
得性轩
作者：弘历
朝代：清
体裁：古风

性与已设二，得性尚可云。已与性设一，云得已乃分。已无已得理，性有性益纷。是则斯轩名，樊然失繁文。而吾更进之，鲁论具前闻。克复一日间，天下胥归仁。下学而上达，亦藉功用勤。
得性轩口号
作者：弘历
朝代：清
体裁：七言绝句

洁治书轩取适宜，偶临乐有缥缃披。子舆性善标深旨，借问真能得者谁。
得性轩有会
作者：弘历
朝代：清
体裁：古风

天命之谓性，性实得于天。人孰不具之，失多鲜或全。克己复礼为，复岂由外焉。借镜以循名，吾谓非本然。然则如之何，率修愿勉旃。
得春亭
作者：弘历
朝代：清
体裁：古风

物物心中皆有春，而胡此亭独称得。春宁不到此亭乎，试看形形与色色。譬如芥子纳须弥，个里无廓亦无窄。是非享帚豪敚频，羲经妙义诠来真。知者见之谓之知，仁者见之谓之仁。
得春亭
作者：弘历
朝代：清
体裁：七言绝句

野叠春台布始青，行看色色与形形。东皇消息谁传得，领要由来是此亭。
得树亭
作者：弘历
朝代：清
体裁：七言绝句

倚树构亭称得树，树宾亭主是谁分。安名立字诚何定，莫若忘机坐绿云。
得概轩
作者：弘历
朝代：清
体裁：七言律诗

一溪一壑可标名，况复山轩架五楹。每俯绿窗真得概，偶参白业有馀清。隔墙钟磬闻仙梵，写嶂烟霞护玉英。我岂轩辕能访道，时因福地静尘情。
得概轩
作者：弘历
朝代：清
体裁：五言律诗

回榭全延胜，明窗复向阳。山禽不碍冷，古树只饶苍。蓟野旷以远，民情耕与桑。谁云曾得概，惟是此难详。
得概轩
作者：弘历
朝代：清
体裁：七言绝句

山轩适可小栖迟，取便循名一搆思。今日田盘吾得概，大都松与石居奇。
得概轩
作者：弘历
朝代：清
体裁：五言律诗

敞轩称得概，胜日欲赅春。松色迎人翠，峰容入户新。不须花烂漫，雅爱石精神。与物欣芳节，矧吾志体仁。
得概轩
作者：弘历
朝代：清
体裁：七言绝句

既云山概斯全得，何必寻山复命游。可悟从来无止境，不妨佳处一研搜。
得概轩
作者：弘历
朝代：清
体裁：七言律诗

每到灵区意欲仙，四邻山秀望中全。云端旷奥轩疑画，树杪高低圃是悬。岩柏翠常标古色，林花放不入时妍。东坡大略观无尽，明月清风我与然。
得概轩口号
作者：弘历
朝代：清
体裁：七言绝句

岩榭凌虚坐以凭，岭云高捲谷烟澄。今朝得概得何概，满目春郊农务兴。
得概轩口号
作者：弘历
朝代：清
体裁：七言绝句

诡石奇松本无意，探幽济胜觉纷思。谁知几日山游趣，轩以不言概得之。
得概轩少憩
作者：弘历
朝代：清
体裁：古风

将出西北门，得概所必经。小憩传朝餐，视政因延停。轩额云得概，盖因揽景名。揽景固易耳，视政应怀兢。所易放者心，最难察者情。设曰已得概，是谓自满盈。其失必更多，思义敢自宁。
得概轩春望
作者：弘历
朝代：清
体裁：七言律诗

向远开轩称得概，偶来恰喜织廉纤。高原下隰寻常见，雨笠烟蓑取次拈。不碍浓云四五片，才藏遥岫两三尖。谁知连日山庄住，尔许诗情此际添。
得概轩有会
作者：弘历
朝代：清
体裁：古风

事弗得其概，安能定善否。人弗得其概，安能定妍丑。然得概亦难，忘我以为首。设有我于中，纷投外来诱。试观镜之空，其中物无有。更观衡之平，量物随所受。得概或庶几，匪曰赏林薮。
得概轩有会
作者：弘历
朝代：清
体裁：七言绝句

千峰万壑目前凭，尽态极妍毕效能。若论人情多变幻，敢云得概傲吾曾。
得概轩有警
作者：弘历
朝代：清
体裁：古风

数日驻名山，将谓概已得。谁知景不尽，日日殊山色。云烟朝暮变，方向高下易。今泉岂昨泉，竖石复横石。启思恒弗同，探秘浑无迹。然此祗言游，随意皆可适。物理与几政，隐情过斯百。率云已得概，惕将成大慝。
得槩轩
作者：弘历
朝代：清
体裁：五言律诗

因迥为精舍，赅奇入旷观。真花暂风落，画树久霜丹。胜槩信称得，环山故曰盘。一窗明日嫩，静坐不知寒。
得槩轩
作者：弘历
朝代：清
体裁：七言绝句

文轩山半小栖迟，近墅遥阡座下披。得概试询斯所得，春风今度太便宜。
得槩轩有会
作者：弘历
朝代：清
体裁：古风

山轩曰得概，题楣亦久矣。驻庄无不来，来必究其理。讵谓峰之奇，匪誇林之美。斯槩亦易穷，况莫关乎已。万民饥与寒，多士贤乎否。此槩岂易得，弗得罪谁诿。所以偶临轩，祇增惭愧耳。
得槩轩有会·其一
作者：弘历
朝代：清
体裁：七言绝句

轩名得槩得何槩，近景遐观此毕呈。坐揽漫云役耳目，领惟其要讵劳情。
得槩轩有会·其二
作者：弘历
朝代：清
体裁：七言绝句

静观弗藉笋舆移，林态泉音总献奇。六法于斯懒为写，两章率已槩乎诗。
得槩轩有警
作者：弘历
朝代：清
体裁：古风

偶临得槩轩，因玩得槩旨。山色与泉声，其槩信得矣。然予有进焉，讵宁言游止。往古及来今，人情共物理。其境不易穷，其情实难揣。率曰槩斯得，是愚而已耳。
得真斋
作者：弘历
朝代：清
体裁：五言律诗

书斋山水窟，图史足相亲。小别已逾岁，偶来方仲春。卷开知有益，几净更无尘。自问披芸处，何时始得真。
得真斋
作者：弘历
朝代：清
体裁：七言绝句

佳景供看谓得真，试思能所究谁亲。真当于一弗于二，此得还应属熟洵。
得真斋
作者：弘历
朝代：清
体裁：古风

平地为假山，岁久假不归。引泉为清池，春来池水肥。有鸢亦有鱼，上下含天机。藉曰得真否，欲言忘是非。
得真斋
作者：弘历
朝代：清
体裁：古风

有真斯有假，假者真之对。亦如色与空，云空色斯在。贱假而贵真，此见实俗辈。乃更期其得，牛马风尤背。然则何名斋，缀景称聊逮。
得真斋口号
作者：弘历
朝代：清
体裁：古风

物既有真斯有假，真乃其实假名也。真物假名已莫分，假物真名斯益下。真假名物胥戏论，其间谁更为得者。
得真斋戏题
作者：弘历
朝代：清
体裁：古风

我闻梵经云，凡真皆属妄。已妄更求得，是谓迷趋向。漪者水之波，围者山之障。历历面前陈，何言胥幻状。如是以得真，亦匪金仙谤。
得真斋戏题
作者：弘历
朝代：清
体裁：古风

真者假之对，得者失之反。既真假斯无，谓得失已远。譬如境非我，心实我之本。云我得境可，云我得心舛。以水洗水人，足知其识浅。
得趣书屋
作者：弘历
朝代：清
体裁：七言绝句

三万非誇富缥缃，漱于六艺润而芳。得斯趣者盖艰矣，然亦非艰在自蘉。
得趣书屋
作者：弘历
朝代：清
体裁：七言绝句

书屋偶来便展书，书中之趣得何如。典谟训诰言皆实，月露风云咏总虚。
得趣书屋
作者：弘历
朝代：清
体裁：古风

书斋号得趣，藉问趣若何。春阶茸芳草，夏池馥净荷。月竹秋玲珑，雪树冬婆娑。四时趣如此，此亦何足多。伊余别有托，趣不在研摩。宣尼为君难，三字垂金科。诚觉其趣长，躬行励切磋。
得趣书屋
作者：弘历
朝代：清
体裁：古风

今古读书人，盖已无央数。问无央数人，几人得书趣。或焚膏继晷，或削柳扫树。或不求甚解，或记忆细故。其趣在自知，其得非外骛。繄我所宜味，典谟垂法度。孜孜尚弗逮，逢源那馀裕。
得趣书屋
作者：弘历
朝代：清
体裁：七言绝句

佩文亦复戒雕虫，绠汲攸殊自不同。个里披芸得何趣，为君难语味无穷。
得趣书屋
作者：弘历
朝代：清
体裁：五言律诗

佳趣亦何穷，要于能得中。大公惟顺应，明月共清风。享既非已独，乐还与物同。鲁论读有愧，夏禹昔卑宫。
得趣书屋
作者：弘历
朝代：清
体裁：五言律诗

借问书中趣，书中趣若何。在人能自得，契理岂须多。设曰资淹博，宁为善切磋。至予切已处，二典足研摩。
得趣书屋
作者：弘历
朝代：清
体裁：五言律诗

到岂兰椒陟，坐惟芸简披。孔颜寻乐处，陶禹惜阴时。餍饫宁知倦，沈潜无射思。书中有真趣，能得信诚谁。
得趣书屋
作者：弘历
朝代：清
体裁：五言律诗

小小三间屋，低低四尺墙。几窗无俗韵，风月有清偿。底事消閒暇，个中贮缥缃。问予得趣处，景仰在虞唐。
得趣书屋
作者：弘历
朝代：清
体裁：七言绝句

术业谁非六艺攻，会来深浅自难同。问吾得趣于何是，祗在三谟二典中。
得趣书屋口号
作者：弘历
朝代：清
体裁：七言绝句

一年至不过一二，至亦曾无坐久时。试问今朝所得趣，曰惟春意待于斯。
得趣书屋口号
作者：弘历
朝代：清
体裁：七言绝句

佳山中自读书宜，染翰因之额屋楣。欲问横经佔毕客，得真趣者果伊谁。
得趣书屋口号
作者：弘历
朝代：清
体裁：七言绝句

几年顿置偶来兹，却向拈题屡有诗。一展编应一穷理，耽书得趣本如斯。
得趣书屋自嘲
作者：弘历
朝代：清
体裁：五言律诗

犹忆杜工部，赋诗何必多。况兹夥亭馆，而率与吟哦。自谓道远矣，能无人议么。今朝趣奚似，所得在清和。
得趣堂
作者：弘历
朝代：清
体裁：七言绝句

大食玻璃窗牖糊，千岩万壑景来输。坐看罨画无穷趣，得自他乎得自吾。
得趣室
作者：弘历
朝代：清
体裁：古风

一斋中曲折，即可别冠名。斯室虽致幽，向西窗却明。因之额得趣，千峰眼底呈。然趣祗此乎，吾犹有后评。泽艰时望雨，霖过复盼晴。西歉虑东及，北收冀南并。趣惟在忧民，得少失乃恒。吾怀鲜或知，徒称此怡情。
得趣室口号
作者：弘历
朝代：清
体裁：七言绝句

含青斋畔得趣室，青未含齐闷益增。似此趣由何以得，致和无术自犹憎。
得趣楼
作者：弘历
朝代：清
体裁：古风

摄山趣难偻指数，高楼得全随所取。数之既难得何易，数属有意得无意。以此知无胜有多，山情水态面前罗。而楼不识不知，付以寥天一独欣，明日启跸后乃无人过。
得閒堂叠庚子诗韵
作者：弘历
朝代：清
体裁：五言律诗

古稀有加四，步履尚能强。遂造山房迥，平临烟野光。柳阴欲笼院，梅馥不藏堂。阅五春秋矣，尔閒我祗忙。
得閒室
作者：弘历
朝代：清
体裁：七言绝句

古稀犹是日孜孜，那得居斯閒片时。若果丙辰亶其至，念兹允出在于兹。
得閒室
作者：弘历
朝代：清
体裁：古风

新正几务简，得閒乃偶至。坐席不暇暖，促成亦五字。耽逸岂其佳，公旦言谨记。惟待一纪后，循名或可遂。
得閒室
作者：弘历
朝代：清
体裁：七言律诗

符望阁西接静室，纸窗棐几护松关。此时敢自忘无逸，他日于斯冀得閒。真树生之待葱郁，假山峙矣互回环。豫成犹以廿年俟，亦岂遥哉弹指间。
得閒室口号
作者：弘历
朝代：清
体裁：七言绝句

偷閒于此暂徘徊，雪色春情萃盎梅。十岁之期馀九岁，自欣渐近得閒哉。
得閒室口号
作者：弘历
朝代：清
体裁：七言绝句

精室虚明松竹间，罨窗湖石锁孱颜。偶来小憩便言去，曰我今犹未得閒。
得閒室口号
作者：弘历
朝代：清
体裁：七言绝句

虽曰得閒閒尚未，孜孜训子旰宵殚。因思言不如行实，刚付君难勉父难。
得閒室戏题
作者：弘历
朝代：清
体裁：七言绝句

新正事简兹游步，屈指得閒近几春。却恐犹资书室笑，笑今尚是特忙人。
御午门受俘馘
作者：弘历
朝代：清
体裁：七言律诗

函首霍占来月竁，倾心素坦款天阊。理官淑问宁须试，骠骑穷追实可臧。西海永清武保定，午门三御典昭详。从今更愿无斯事，休养吾民共乐康。
御午门受俘馘
作者：弘历
朝代：清

函首霍占来月竁，倾心素坦款天阊。理官淑问宁须试，骠骑穷追实可臧。西海永清武大定，午门三御典昭详。从今更愿天斯事，休养吾民共乐康。
御史有以沙汰僧道为请者朕谓沙汰何难即尽去之不过一旨之颁天下有不奉行者乎但今之僧道实不比昔日之横恣有赖于儒氏辞而辟之盖彼教已式微矣且藉以养流民分田授井之制既不可行将此数十百万无衣无食游手好闲之人置之何处耶故特为诗以见意
作者：弘历
朝代：清
体裁：七言绝句

颓波日下讵能回，二氏于今亦可哀。何必辟邪犹泥古，留资画景与诗材。
御园亲耕皇考时屡行之当春举趾兹惟其时率循旧章并劝良农触景兴怀点笔成什
作者：弘历
朝代：清
体裁：古风

姬周肇豳岐，所勤维穑事。爱土物心臧，八百基由是。言考三代旋，开国非一致。岂无仁民君，务农姑且置。我朝得天下，马上搴旗帜。创武守以文，耕稼尤留意。皇祖绘为图，种穫编次第。皇考耕耤田，岁岁禾双穗。谓是御园中，朝暮便亲视。况匪司农掌，毋庸甸人治。近验雨旸时，遥为仓廪备。小子承遗教，深惧德弗嗣。民天念在兹，敢懈肯播志。时云暮春初，修我耒与耜。谷种备青箱，服犁曰黄㹀。既耕亦既种，时雨仰天赐。讵止劝良农，子弟示勿替。
御园仲春
作者：弘历
朝代：清
体裁：五言排律

仲月茁蓂初，春光渐绮舒。绿苔依北戺，轻籁入东疏。林暖能言鸟，冰消负陟鱼。调元廑亮政，弃暇喜翻书。生意滋韶苑，农功载始畬。行时将命驾，保介共咨茹。
御园仲春
作者：弘历
朝代：清
体裁：七言律诗

半月宫中典礼隆，御园旋跸片时同。诸篇大约言心蕴，两处未详廑意忡。了识人多忧里过，岂能我独乐常融。幸惟地润弗愁雪，却惜春迟麦待芃。
御园仲春
作者：弘历
朝代：清
体裁：七言律诗

宿润连林暗远岚，韶光耐可事幽探。绿凝柳陌丝方罥，红重桃蹊蕊尚含。新水柔于云出谷，平湖圆似镜开函。溶溶著个轻舟泛，明圣遥同印月三。
御园仲春·其一
作者：弘历
朝代：清
体裁：七言律诗

柳唐霭霭曳烟梢，竹埭森森突笋包。新水蔚蓝鱼涉冻，远林缛绿鹊营巢。无边生意归芳甸，有象清明绘野郊。小阁摊书玩周易，体乾时复九三爻。
御园仲春·其二
作者：弘历
朝代：清
体裁：七言律诗

春写园林灿绮窗，流凘已解漱琤瑽。养花天气迟莲漏，擘柳风光袅羽幢。别院漫催排宴赏，甫田旋念肇耕䎫。几馀只有诗消日，篆灺蛟炉焰吐釭。
御园仲春之作
作者：弘历
朝代：清
体裁：五言律诗

还宫旬日阅，御苑仲春临。雪纵三番遇，泽无五寸深。捷音听倾耳，军务策由心。以此旰宵度，嫌他山水寻。
御园仲春作
作者：弘历
朝代：清
体裁：七言律诗

祭社经筵率已过，往来十日迅如何。雪三昨岁泽嫌少，一雨前朝恩被多。知有足兹仍未我，谓无厌且谩訾他。人情物理老犹熟，祇在愁中今昔磨。
御园仲春即事
作者：弘历
朝代：清
体裁：七言律诗

右庙脩禋蒇事回，轻舆路转凤城隈。御园韶景已昌矣，金臬流阴实迅哉。柳绿桃红天作绘，人情物理道为该。前旬优渥沾春泽，默验盈虚凛化裁。
御园仲春即事
作者：弘历
朝代：清
体裁：七言律诗

嫩日轻阴润意含，御园春景称吟探。花光未烂因寒勒，芜色才舒饮露酣。我念农功兴二月，人言节气似江南。由来枚卜在山左，谁得天津骋怪谈。
御园仲春即事
作者：弘历
朝代：清
体裁：七言律诗

春郊快揽绿牟回，更值园花雨后开。姹紫嫣红珠露缀，含苞缬蕊信风催。水增新影涵白芷，山改常姿点翠苔。却为畴咨疏十日，略无馀暇赏登台。
御园仲春即事
作者：弘历
朝代：清
体裁：七言律诗

经筵祭社礼成回，十日春光尔许来。黄重柳丝受风袅，红薰桃朵向阳开。隙驹诚迅惜应尔，邮骑何迟望亟哉。那有閒情问佳景，孤他韶冶待吟裁。
御园仲春即景
作者：弘历
朝代：清
体裁：五言律诗

岸柳叶将吐，山桃花欲开。端倪春色露，来往一旬才。池舫泛无碍，斋窗清可陪。东风作雨后，净润鲜生埃。
御园仲春即景·其一
作者：弘历
朝代：清
体裁：七言绝句

来往曾无过一旬，御园景物鬯熙春。红桃绿柳天然趣，夕惕朝乾依旧身。
御园仲春即景·其三
作者：弘历
朝代：清
体裁：七言绝句

清明才过未春酣，姹紫柔青润意含。试偶溪村漾轻舫，隔花茅舍学江南。
御园仲春即景·其二
作者：弘历
朝代：清
体裁：七言绝句

常有轻云酿雨意，爱看新水泛烟光。对枝好鸟殷勤语，弹萼閒花自在芳。
御园仲春即景·其四
作者：弘历
朝代：清
体裁：七言绝句

已见春郊播麦禾，又逢上苑绘春和。近臣漫拟斯有喜，心系滇南虑正多。
御园仲春恭奉皇太后赏桃花之作
作者：弘历
朝代：清
体裁：七言律诗

雨后园林霁景披，山桃灼灼发琼姿。得迎王母仙舆降，正是西池春宴时。嫩萼欲禁风韵擘，低枝犹带露华垂。懿情别有承欢处，指顾连塍绿麦滋。
御园初冬
作者：弘历
朝代：清
体裁：七言律诗

冬孟脩禋孝思舒，平明命驾候兴居。更因三接怀柔远，聊值万几清暇馀。枫叶耐暄红间绿，菊花过节秀而疏。春园莫漫誇桃柳，悦志由来在集虚。
御园初冬·其一
作者：弘历
朝代：清
体裁：七言律诗

曲池澄澈水增波，近小阳春景气和。爱看残红留旧干，却疑嫩紫放新科。鱼偏识节群辞饵，鸟为知寒自补窠。赢得一窗明影在，年来诗思个中多。
御园初冬·其一
作者：弘历
朝代：清
体裁：五言律诗

落叶飘兰沼，游丝罥网轩。园林殊飒沓，羲鸟尚温暾。一晌耽閒咏，三馀乐静存。明窗还似昔，消息验贞元。
御园初冬·其一
作者：弘历
朝代：清
体裁：七言绝句

轩斋亭午日暄妍，一弄明窗暖更鲜。漫惜园林饶寂寞，青山黄树小春天。
御园初冬·其三
作者：弘历
朝代：清
体裁：七言绝句

兽炭初红爱地炉，封章频问到来无。分阴应惜穷阴后，一字常怀敬作符。
御园初冬·其三
作者：弘历
朝代：清
体裁：五言律诗

红树空留影，黄华纷落英。由来剥近复，要识悴因荣。乐志消清燕，吟怀漫触撑。分茶烹六一，摵摵听瓶笙。
御园初冬·其二
作者：弘历
朝代：清
体裁：七言律诗

丹枫黄菊斗霜朝，晚翠西峰入绮寮。蔓引老壶悬败架，波沉碎叶贴欹桥。时披青简垂前鉴，却爱苍松独后凋。讵为几馀弛乾惕，淮扬南望廑怀遥。
御园初冬·其二
作者：弘历
朝代：清
体裁：五言律诗

景物入萧枯，禅心契本无。山容看了了，天籁唱于于。波澈游鱼伏，林空冻鸟呼。学书收柿叶，几暇一临摹。
御园初冬·其二
作者：弘历
朝代：清
体裁：七言绝句

曲池风定晓来冰，渐暖阳和散复凝。恰似玻璃铺镜面，祗堪观玩不堪凭。
御园初冬·其四
作者：弘历
朝代：清
体裁：五言律诗

漏声催急景，暝色入清宵。香穗常喷麝，灯花胜剪绡。霜钟来远寺，寒月在疏寮。省岁心犹切，何曾六幕调。
御园初冬即景
作者：弘历
朝代：清
体裁：五言律诗

午暖朝暮凉，园林正小阳。菊芳犹满盎，冰脆未拖床。几暇亲书史，窗明爱景光。遐思三代上，返已祇傍徨。
御园初夏·其一
作者：弘历
朝代：清
体裁：五言律诗

山云常送雨，溪籁每迎人。新笋平安信，苍松夭矫身。鹤驯常守户，鱼饲不惊纶。消得愁眉释，诗书结宿因。
御园初夏·其一
作者：弘历
朝代：清
体裁：七言绝句

法宫广殿致斋回，水榭山堂得雨才。茂对清和胜往岁，西峰又复送青来。
御园初夏·其三
作者：弘历
朝代：清
体裁：五言律诗

响钵成诗拙，临池下笔难。因思行鲜逮，堪以静而观。味道窗移鸟，忘言篆袅兰。碧霄如洗净，吾意共高宽。
御园初夏·其三
作者：弘历
朝代：清
体裁：七言绝句

荡漾烟光霁景䨑，拍浮新涨半含堤。最怜北远山村外，翠剡新秧已插齐。
御园初夏·其二
作者：弘历
朝代：清
体裁：五言律诗

曲岸增新涨，轻舟泛晚漪。鸢鱼上下察，山水智仁知。石鼎烹云细，莎茵步屧迟。子车称四圣，夫子圣之时。
御园初夏·其二
作者：弘历
朝代：清
体裁：七言绝句

飞絮游丝扑绮寮，锦阶花色嫩如浇。谁知偶尔拈吟处，偷度春风倏几朝。
御园初夏·其五
作者：弘历
朝代：清
体裁：七言绝句

猊喷薄雾簟含波，林外金衣宛转歌。赢得几馀罢愁雨，好因平秩验南讹。
御园初夏·其六
作者：弘历
朝代：清
体裁：七言绝句

鱼跳远浪珠千点，燕彻新泥玉一窝。看到自然该物理，越深颙若奉天和。
御园初夏·其四
作者：弘历
朝代：清
体裁：七言绝句

老翁犁把耕新润，弱妇筐钩伐远扬。常在豳风图画里，那能辛苦忘农桑。
御园初春即事·其一
作者：弘历
朝代：清
体裁：七言律诗

灯事将阑月渐弓，文窗点笔向东风。池心几许春冰脆，帘角一番晴照融。冻柳欲回消去绿，温花难驻幻来红。每因代谢参生灭，毕竟循环无始终。
御园初春即事·其三
作者：弘历
朝代：清
体裁：七言律诗

结习诗吟未尽删，搜题月下更花间。也知是道诚何益，且喜流光往复还。带雪高峰明碧落，向阳新水响潺湲。迩来底觉相应处，忧喜频经闹后閒。
御园初春即事·其二
作者：弘历
朝代：清
体裁：七言律诗

竹坞云轩路径斜，芸垆茗碗各清嘉。侵寻书课消繁虑，次第閒情乐岁华。啅树春禽弹舌绮，友松古鹤泯心葩。中庭步屧知消息，嫩绿缘阶已作芽。
御园即事
作者：弘历
朝代：清
体裁：七言律诗

山亭水榭报清和，踰月流光迅若何。树试绿阴方张王，花留红意亦婆娑。亡魂纵是逃猃狁，获丑惟应待洛那。也识事难期尽善，洗兵志在挽天河。
御园即事
作者：弘历
朝代：清
体裁：七言律诗

庆典祭仪行并竣，御园居合仲秋晨。风清日朗天垂贶，夕惕朝乾意倍寅。岂不百王眷承命，何当一已佑蒙频。自强益励心无息，五载希为归政人。
御园即事
作者：弘历
朝代：清
体裁：七言律诗

往还十日尚如斯，十日何曾一展眉。姚冶看犹勒韶景，峭凉切以立春迟。候长可待厌人语，乾久增忧祗自知。宿麦弄田茁二寸，怜他似我渴恩滋。
御园即事
作者：弘历
朝代：清
体裁：七言律诗

游盘雨雪遇回途，旅役潦艰廑念俱。历揽原田诚慰庆，言旋家室众欢娱。陡思塞外冻或有，并阅奏来碍并无。中外万民方寸里，春园那得畅观吾。
御园即景
作者：弘历
朝代：清
体裁：七言律诗

旭影温暾射瓦霜，稚冬景物足徜徉。庭松不改青葱色，盆菊仍霏清净香。省岁幸逢秋有穫，翻书恰喜夜方长。閒心略拟湖山寄，无逸关怀未敢康。
御园孟夏即景
作者：弘历
朝代：清
体裁：七言律诗

祭雩返驾问慈安，御苑清和即景看。蝶阵已纷逐红雨，鼠姑侵渐放朱栏。泄云初吐心重盼，渥泽未沾志敢宽。嘉�设滋新布种，始应得共老农欢。
御园季秋即景
作者：弘历
朝代：清
体裁：七言律诗

孟秋启跸季秋回，三月流阴亦迅哉。罨槛山枫半摇落，亚盆洋菊正争开。景萧曲院欣初见，日暖明窗爱久陪。午后祥霙飘几点，缀林忽讶有寒梅。
御园季秋即景
作者：弘历
朝代：清
体裁：七言律诗

御园小驻未还宫，景物深秋致弗同。问政求衣宵漏报，消间披简午窗融。绿云不蔽松梢日，黄雨纷飞柳叶风。昨见沿途麦苗茁，便因望雪护芃芃。
御园山高水长楼前锡宴外藩有作
作者：弘历
朝代：清
体裁：七言律诗

阁宴今番移御苑，撰辰锡祉取良佳。历年行赏岂宜汰，抚远待恩应令皆。翠幕张春观听熟，红镫近节景光谐。悉擒凶首企露布，延望西南未惬怀。
御园新春即景
作者：弘历
朝代：清
体裁：七言律诗

于无停处识常停，试看生蓂与落蓂。背日冰光难恋白，向阳草色已含青。宁誇池馆消閒暇，雅喜诗书悦性灵。春意昌昌知几许，最宜玩是未全形。
御园新正书怀
作者：弘历
朝代：清
体裁：五言律诗

郊坛蒇毖祀，林苑荅韶春。慈庆千秋奉，朝仪万国遵。放灯今夕始，锡爵远方均。丰歉评量处，匪欣慊以频。
御园新秋
作者：弘历
朝代：清
体裁：七言律诗

碧梧枝浥露华鲜，寥泬迎秋饯夏天。过雨山含螺黛影，度湖舟破蓼花烟。节酬牛渚双星会，诗咏豳风七月篇。稍觉愁眉舒望岁，几馀义府得周旋。
御园新秋·其一
作者：弘历
朝代：清
体裁：七言绝句

无边素景澄虚宇，一派清光媚远川。梧影萧疏风过处，渐看凉意到阶前。
御园新秋·其一
作者：弘历
朝代：清
体裁：五言律诗

林馆绝尘嚣，微凉沁葛袍。荷香辞夏细，蛩语到秋高。梧影新穿月，沙纹旧涨涛。硬黄铺棐几，时复一挥毫。
御园新秋·其一
作者：弘历
朝代：清
体裁：七言律诗

树色溪光静且佳，飒然秋意到閒斋。巢梁风里全无燕，篆壁雨馀时有蜗。青鸟未传瑶岛信，羲车犹驻挈壶牌。日暄风散符金令，伫待西成已惬怀。
御园新秋·其三
作者：弘历
朝代：清
体裁：七言绝句

平湖红缀数枝荷，弄棹清流偶一过。剩有馀芳风信度，半欹残盖露珠多。
御园新秋·其二
作者：弘历
朝代：清
体裁：五言律诗

云缕恋峰头，金风吹不留。波光沉碧宇，月色洁新秋。砌卉皆堪掇，盘瓜底用浮。萧然当素节，我兴亦云侔。
御园新秋·其二
作者：弘历
朝代：清
体裁：七言绝句

柳外蝉声晚益暄，似争馀暑向秋园。明霞刚抺西峰顶，乍喜新蟾照满轩。
御园新秋·其二
作者：弘历
朝代：清
体裁：七言律诗

玫阶簇簇发秋花，微递清芬饱露华。今古常醒风月梦，朝晡几报蝶蜂衙。浇书瀹茗燃枯竹，模帖临池剪绿芭。消得闵农眉略放，澄心味道足生涯。
御园新秋·其五
作者：弘历
朝代：清
体裁：七言绝句

迎凉台榭即仙壶，隔树流莺三两呼。秋蚤风光似春暮，祗饶仙掌露华濡。
御园新秋·其六
作者：弘历
朝代：清
体裁：七言绝句

欹枕蛩声入耳频，冰帷翠簟净无尘。此夕榆关明月下，刀环悲唱定谁人。
御园新秋·其四
作者：弘历
朝代：清
体裁：七言绝句

数畦绿水稻风香，却喜西成届白藏。半载雨旸经较量，肯教游豫暂时忘。
御园早春·其一
作者：弘历
朝代：清
体裁：七言绝句

柳岸桃蹊未放春，东风有信报诗人。苑葩谁与添颜色，一夜枝枝尽缀银。
御园早春·其二
作者：弘历
朝代：清
体裁：七言绝句

莫道春迟春不迟，含韶景色已如兹。朝来静对明窗坐，电影棂光渐渐移。
御园早秋·其一
作者：弘历
朝代：清
体裁：五言律诗

小别顿成昨，重来已报秋。风光异尔许，凄感信宁不。爱读潘家赋，懒登庾氏楼。金经参四句，聊以驻如流。
御园早秋·其三
作者：弘历
朝代：清
体裁：五言律诗

旭影檐前上，繁英砌外新。泥情谁问景，秋意易伤人。蛩语传莎底，萤光散水滨。抚时届流火，北郭去咨豳。
御园早秋·其二
作者：弘历
朝代：清
体裁：五言律诗

暑气腾中伏，天心向白藏。午停虽觉热，风过已知凉。枫桕欺霜绿，芙蓉恋水香。安排閒笔砚，祗拟咏秋光。
御园早秋·其四
作者：弘历
朝代：清
体裁：五言律诗

廿首诗成后，生秋为建庭。梧风初送爽，蕉雨乍堪听。唱晚蝉嘶急，鸣阴鹤梦醒。屏间生色画，陶铸合称灵。
御园春仲书事
作者：弘历
朝代：清
体裁：五言排律

行时来御苑，泛舸溯仙津。雪岭方销战，金川已化仁。敢忘心益凛，嘉与物偕新。骀荡青韶景，芊绵绿草茵。云容频欲雨，花意不胜春。晓日临勤政，畴咨引席珍。
御园春晓
作者：弘历
朝代：清
体裁：古风

雨后轻烟荡林表，风暄日丽光春晓。繁禽殢蕊未昌昌，洞房曲院殊窈窈。今年人度去年春，今岁春无去岁人。镜花水月皆常住，三万六千只刹尘。刹尘常住春风里，昔人今日嗟何似。谁家舞袖袅春长，何处歌声逐风起。春歌春舞由人恋，昔日今人会相见。试看逸少挈壶觞，永和三日兰亭宴。
御园晴泛
作者：弘历
朝代：清
体裁：七言律诗

朗晴弗冷亦非暄，耐可兰舟泛御园。敕政勤惟协物理，值閒游以慰心源。柳边丝意垂馀润，桃处花光逐渐繁。新水载舟澄见底，十思疏里忆徵言。
御园暮春
作者：弘历
朝代：清
体裁：七言律诗

御园驻跸返巡方，迩日心怀欠悦康。祗虑面从慎庶政，那因背过惜群芳。叹无好雨春将暮，剩有残花风更殃。万里军情重缱念，佳兵戒亦武应扬。
御园暮春
作者：弘历
朝代：清
体裁：七言律诗

旬日春园顿尔殊，花花叶叶发株株。韶光颎若敲石火，曦影迅于过隙驹。二麦观来真庆慰，三时望去尚遥纡。薄云作雨飞轻点，泽岂辞多企继濡。
御园暮春
作者：弘历
朝代：清
体裁：七言律诗

耤田礼罢御园返，春日迟迟喜载阳。兰陌烟光浓以露，柳堤绿意重于黄。蜂猜杏埒游还怯，鱼试蘋波出复藏。稍惜山桃花欲谢，思量开固早群芳。
御园暮春·其一
作者：弘历
朝代：清
体裁：五言律诗

日涉原成趣，偶临亦复佳。紫苞新笋箨，绿染老松钗。燕羽初窥户，花阴渐下阶。消閒惟义府，堪以适幽怀。
御园暮春·其一
作者：弘历
朝代：清
体裁：五言律诗

红雨点书帏，绿阴笼钓矶。无能答春事，有分问宵衣。令德何曾进，深心只觉非。东郊需泽亟，那复赏芳菲。
御园暮春·其二
作者：弘历
朝代：清
体裁：五言律诗

流水落花红，林亭罨画中。韶华诚过隙，诗思亦飘蓬。鹤步新苔坂，蜂攒嫩药丛。一般春可乐，胡不与人同。
御园暮春·其二
作者：弘历
朝代：清
体裁：五言律诗

繁红漂锦浪，嫩绿锁书帷。春色阑珊矣，莺声睍睆而。护纹鸥性野，逐蕊蝶情痴。大块文章富，时为一写之。
御园暮春三首·其一
作者：弘历
朝代：清
体裁：七言绝句

春风鸾辂省耕归，喜看沿途麦色肥。上己清明都过了，御园花事尚芳菲。
御园暮春三首·其三
作者：弘历
朝代：清
体裁：七言绝句

韶光粲晏暮春时，趁景言游意更迟。踰月岂无疏略处，亟临勤政切畴咨。
御园暮春三首·其二
作者：弘历
朝代：清
体裁：七言绝句

细雨轻风一漾舟，柳稊将褪絮飞浮。山村北远偏宜涉，绿水溶溶浸稻畴。
御园暮春即事
作者：弘历
朝代：清
体裁：七言律诗

仲春启跸暮春旋，风惠气清上巳天。禁籞有花皆簇锦，上林无鸟不调弦。懒教问景寻芳埒，饶切忧心忆涸田。疏�报称才退寸，悔予调剂失迟延。
御园暮春即事
作者：弘历
朝代：清
体裁：七言律诗

省耕旋跸暮维春，已喜甘霖布泽匀。惕夕乾朝才几日，千红万紫报芳辰。抚兹廑矣陶之惜，羡彼与乎点也真。底事依然未满志，音传鸿捷问犹频。
御园暮春即事
作者：弘历
朝代：清
体裁：七言律诗

红雨嫣香已乱纷，东皇催试送春文。生憎轻絮萦愁绪，无那终风翳野氛。泼刺鱼跳依藻见，栗留莺语隔林闻。拟将书史消閒闷，触目时惭古圣君。
御园暮春即事·其一
作者：弘历
朝代：清
体裁：七言绝句

年来翠辇每乘春，农扈瞻蒲事省巡。仙苑恰欣值清暇，可无藻句答芳辰。
御园暮春即事·其三
作者：弘历
朝代：清
体裁：七言绝句

鸣鸠唤雨鹊呼晴，爱听鸠音厌鹊声。宴坐閒斋参耳观，物无分别概人情。
御园暮春即事·其二
作者：弘历
朝代：清
体裁：七言绝句

山桃正放树梢红，洞口源头宛转通。惯被封姨作媒糵，蓬蓬镇日厌颠风。
御园暮春即事·其五
作者：弘历
朝代：清
体裁：七言绝句

汀兰岸芷吐芳馨，漪碧偏宜近水亭。未可春园亟行乐，周书无逸每书屏。
御园暮春即事·其六
作者：弘历
朝代：清
体裁：七言绝句

才喜御园春好看，又愁南亩雨嫌迟。却怜九十韶光里，放眼舒眉付阿谁。
御园暮春即事·其四
作者：弘历
朝代：清
体裁：七言绝句

新波曲岸板桥横，仙树真花景正明。缓棹湖心成静寄，米家书画不相争。
御园暮春清暇即事
作者：弘历
朝代：清
体裁：五言律诗

盘谷旋清跸，御园驻好春。沿途共农庆，治塞恕藩循。有暇略理咏，遣词惟契神。得母心近泰，无逸对屏陈。
御园暮春遣闷
作者：弘历
朝代：清
体裁：七言律诗

仲春启跸暮春回，十日韶光瞥眼才。绿水青山疑画展，新荑繁蘤迎人开。临池模帖三仓衍，弃暇翻书四库裁。之二者犹略遣闷，闷因亟望捷音来。
御园泛舟
作者：弘历
朝代：清
体裁：五言律诗

四日彤宫宿，一泓春水开。轻舆驻岸侧，画舫候河隈。凫雁浮波漾，楼台倒影来。时光真不让，忨愒若为哉。
御园泛舟
作者：弘历
朝代：清
体裁：古风

解冻冰已酥，不胜冰床矣。五日紫禁中，重来御舟俟。河固未全开，凿由人力耳。非供凌阴纳，见因行船起。循岸亦可行，讵必泛春水。邪许信劳哉，皲瘃难免已。效勤彼其常，然非吾所喜。
御园泛舟·其一
作者：弘历
朝代：清
体裁：七言绝句

七日复来冰已开，黄头六棹候河隈。小游沿俯逝波迅，却忖流阴似此哉。
御园泛舟·其一
作者：弘历
朝代：清
体裁：七言绝句

今岁春寒实异常，仲之上浣始堪航。黄头伺候嫌孤负，一试行之却慨慷。
御园泛舟·其一
作者：弘历
朝代：清
体裁：七言绝句

卯入辰春春合早，却因春冷冻开迟。凿冰劳勠誇劬者，不以为嘉翻饬之。
御园泛舟·其三
作者：弘历
朝代：清
体裁：七言绝句

倒影楼台岂不佳，却观倒置弗舒怀。乍因思及邪教辈，佛已乖儒尔更乖。
御园泛舟·其三
作者：弘历
朝代：清
体裁：七言绝句

已归政复值望捷，柳眼梅心好是初。把笔欲吟吟辄懒，风光得不笑人疏。
御园泛舟·其三
作者：弘历
朝代：清
体裁：七言绝句

虽是春冰酥弗坚，凿开原祇可行船。平湖鱼陟冻故在，不为怡然为憪然。
御园泛舟·其二
作者：弘历
朝代：清
体裁：七言绝句

候迟万卉尚收韶，祗有微黄上柳条。岂是故为盼春者，当春盼捷益增焦。
御园泛舟·其二
作者：弘历
朝代：清
体裁：七言绝句

四面氍帷蜃窗朗，鸣榔犹觉水风凉。无遮画意皆诗趣，耐可随时揽景光。
御园泛舟·其二
作者：弘历
朝代：清
体裁：七言绝句

还宫几日仲春临，冻已全开水已深。试泛木兰何不可，违时厌彼献勤心。
御园泛舟之作
作者：弘历
朝代：清
体裁：七言律诗

太液冰融微见流，御园开凿备行舟。未曾预禁聊权听，原是效勤漫刻搜。究觉凘凌兰棹碍，宁无堤岸笋舆投。有言亦可推诸事，逊志应于非道求。
御园泛舟之作·其一
作者：弘历
朝代：清
体裁：七言绝句

仲春园景报韶妍，便趁几閒一泛船。桃晕红情润含露，柳舒绿意暗笼烟。
御园泛舟之作·其三
作者：弘历
朝代：清
体裁：七言绝句

平叠轻纨绿水涵，野村几曲似江南。行春桥畔晴兼雨，则我敲吟处尚谙。
御园泛舟之作·其二
作者：弘历
朝代：清
体裁：七言绝句

朝来小雨喜初晴，拍拍兰舟春水生。怪底轻寒增料峭，西山遥展玉屏横。
御园泛舟之作·其四
作者：弘历
朝代：清
体裁：七言绝句

已沾冬雪继新正，晓雨霏微润麦萌。指日东巡将启跸，欣于历历阅春耕。
御园泛舟即景
作者：弘历
朝代：清
体裁：五言律诗

一日还两日，仲春忽暮春。舟帷云去可，岸卉似来亲。绿意行行重，红情渐渐陈。却看琼片落，已自点芳津。
御园泛舟即景·其一
作者：弘历
朝代：清
体裁：七言绝句

春水溶溶碧漾池，冰床收矣泛舟宜。即看风送轻波逝，五日流阴迅若斯。
御园泛舟即景·其二
作者：弘历
朝代：清
体裁：七言绝句

柳色鹅黄染嫩梢，杝桃欲绽尚含苞。空明大块文章假，岂在寻常字句敲。
御园深秋
作者：弘历
朝代：清
体裁：七言律诗

惠远行时玉塞旋，御园景阅杪秋天。林光暖留枫犹缋，篱韵霜稀菊欲燃。于澹泊中寻理趣，非空色际忘言诠。底缘陡切心头闷，念到伊犁集赛边。
御园深秋
作者：弘历
朝代：清
体裁：七言律诗

饱看秋山不厌秋，御园清景小淹留。候暄林叶飘还缀，霜澈湖波澹且流。漫惜登高孤胜约，那忘定远廑深谋。传闻佳语兼疑信，露布何时望转愁。
御园深秋·其一
作者：弘历
朝代：清
体裁：七言律诗

晓牖轻寒侵祫袍，登临纵目兴偏豪。秋当季月无馀净，云敛寥天分外高。回忆韶华浑逝水，安排佳句待题糕。柿红蕉绿挥毫润，何必瑶笺誇薛涛。
御园深秋·其二
作者：弘历
朝代：清
体裁：七言律诗

昼漏丁丁几度催，几馀揽景一徘徊。树多红叶因风落，鞠有黄华冒雨开。帘卷长空心与净，松留佳荫鹤常陪。北村观穫真堪乐，能否绥丰遍九垓。
御园漫题
作者：弘历
朝代：清
体裁：七言律诗

西抺东涂亦有年，御园诗债转忘旃。徒因欣矣其所遇，率竟失之于目前。讵我欢新犹芥蒂，问谁温故与周旋。进斯惟是忘言好，㡳事南华更著编。
御园牡丹
作者：弘历
朝代：清
体裁：七言律诗

御园正值牡丹芳，春雨频沾盛异常。芍药输情惟受役，柳英作势那能殃。嗅闻拟罢金炉爇，护惜何须锦帐张。君子急周不富继，吾因絜矩到文场。
御园秋深·其一
作者：弘历
朝代：清
体裁：五言律诗

雨馀凉转峭，徙倚日三竿。秋老山川净，林疏天地宽。蛩音鸣节晚，鱼跃怯波寒。消息凭元化，忘言仔细看。
御园秋深·其二
作者：弘历
朝代：清
体裁：五言律诗

漏声催日影，倏忽过窗前。霜履诚堪念，秋阑亦可怜。登山应蜡屐，载月漫开船。一卷长随手，豳风七月篇。
御园耕种
作者：弘历
朝代：清

弄田播种近臣从，不比亲耕典秩宗。布谷有声春已暮，看花无兴草全茸。劳躬漫谓勤民亟，愁意多缘望雨浓。丰泽籍田将御苑，年年端是重三农。
御园耕种
作者：弘历
朝代：清
体裁：五言律诗

郊南耕耤后，苑北弄田时。布谷声鸣矣，洪縻手御之。轻云笼日嫩，沃壤覛膏滋。触景筹为政，曾无越畔思。
御园耕种皇考时岁举行之盖自丰泽演耕与夫耤田亲耕并此而三重农之意于周有昭云
作者：弘历
朝代：清
体裁：七言律诗

弄田播种近臣从，不比亲耕典秩宗。布谷有声春已暮，看花无兴草全茸。劳躬漫谓勤民亟，愁意多缘望雨浓。丰泽耤田将御苑，年年端是重三农。
御园舟泛三首·其一
作者：弘历
朝代：清
体裁：七言绝句

春雨频沾湖水肥，几閒琳沼泛澄辉。棹牵蔓藻醉鱼跃，帆拂垂杨乳燕飞。
御园舟泛三首·其三
作者：弘历
朝代：清
体裁：七言绝句

山村已见插新秧，早较去年两月强。敢即吾心此庆慰，夏耘秋穫日方长。
御园舟泛三首·其二
作者：弘历
朝代：清
体裁：七言绝句

牡丹花比寻常好，宜雨宜晴絮不颠。却为匆匆无暇赏，今来舣棹见骚然。
御园舟泛志怀·其一
作者：弘历
朝代：清
体裁：古风

数日还紫禁，今朝临籞院。屈指未逮旬，重来冰已泮。流阴迅如斯，陶侃诚有见。
御园舟泛志怀·其三
作者：弘历
朝代：清
体裁：古风

用敬凛无逸，漾舟聊暇遣。波面蒲未刺，波心藻自卷。于彼物菀枯，悟兹理藏显。
御园舟泛志怀·其二
作者：弘历
朝代：清
体裁：古风

有见凿冰非，昔曾屡致咏。何如待其解，自足供舟泳。顺时惜人劳，小节亦用敬。
御园舟泛志怀·其四
作者：弘历
朝代：清
体裁：古风

藏显各有时，仁用羲经著。春工鼓万物，圣忧曾不与。我实法圣者，惕乾那可去。
御园花朝即事
作者：弘历
朝代：清
体裁：七言律诗

西发东还经御苑，桃红柳绿绘花朝。群芳争凑仲春景，三白遑称六幕调。恰值佳辰欣笔点，正逢绝域报兵销。虽然敬怠分一念，泰亦难萌敢曰骄。
御园观梅有悟作歌
作者：弘历
朝代：清
体裁：古风

昨岁仲春月下浣，曾有维扬观梅句。御园兹仲春下浣，亦复观梅于处处。南暄北寒气惟恒，暄开寒勒理惟素。胡乃梅开如一律，盖以立春迟早故。昨岁立春正月中，今岁春立腊月暮。迟寒早暄律本常，开勒其间原弗误。却思京国方绽英，维扬应已无存树。是则齐中原不齐，而不齐内齐固寓。炙毂巧辩安能穷，南枝无言岂有虑。虽然北地于庭中，植梅而开亦希遇。是盖人力代天工，为之毡棚以遮护。虽非薰㸐用火攻，实避雪虐与风妒。栽者培因格物知，人讵异乎惭且惧。顿看绕砌复迎窗，邓尉孤山夫岂殊。冰姿玉骨迥超神，杏冶桃夭可弗顾。言之不足长言之，香送清风舞斯助。
御园赐宴哈萨克苏尔统俄罗斯等即席得句·其一
作者：弘历
朝代：清
体裁：七言律诗

北纮向化至烝烝，怀远应施庆赐仍。亲族况来苏尔统，关河遥别客斯腾。玉花尚积嵰山雪，火树刚收太乙灯。典盛汉家歌天马，持盈惟益励兢兢。
御园赐宴哈萨克苏尔统俄罗斯等即席得句·其二
作者：弘历
朝代：清
体裁：七言律诗

勤远宁同道出駹，畏怀幸致望风降。传觞何必称瑶水，命舞还教出帝江。眩耀口腾明吐火，倒投跟絓戏缘橦。奉时行庆非誇富，锡命惟三协万邦。
御园躬耕·其一
作者：弘历
朝代：清
体裁：五言律诗

今日敕几暇，三春举趾时。无心问花柳，著意事耕耚。农要于焉劝，民劳尚克知。昨朝灵雨降，沃土总含滋。
御园躬耕·其二
作者：弘历
朝代：清
体裁：五言律诗

甸者告时哉，扶犁往复回。几经劳茀治，争似辟污莱。玉食奚堪恃，鸠形实可哀。祈年终始意，此际重低徊。
御园閒咏
作者：弘历
朝代：清
体裁：五言律诗

归去来较早，先将两月期。幸成庆典过，雅觉静居宜。秋色萧森矣，时光适遇之。间飞雨踰寸，正助麦田滋。
御园雨中泛舟·其一
作者：弘历
朝代：清
体裁：七言绝句

嘉�濛濛势未休，畴咨罢试进轻舟。天光水态一匹练，了识梭因玉女投。
御园雨中泛舟·其三
作者：弘历
朝代：清
体裁：七言绝句

分流都与溉菑畬，略浅池波何碍诸。密注纷投刚半日，漾船水志已如初。
御园雨中泛舟·其二
作者：弘历
朝代：清
体裁：七言绝句

树叶欲黄竹笋阏，悯农无暇灌浇勤。今朝一雨回生意，馀事还应为汝欣。
御园雨中流览·其一
作者：弘历
朝代：清
体裁：五言律诗

芳时刚入夏，好雨又依旬。惊喜从无有，钦承倍敬寅。麦牟期饼饵，花木长精神。回忆向年际，终风正捲尘。
御园雨中流览·其三
作者：弘历
朝代：清
体裁：五言律诗

志乐景逾美，时和气亦清。略兹解愁郁，可以赏芳荣。绿竹风前重，黄鹂叶底鸣。翰林近多暇，即事进新赓。
御园雨中流览·其二
作者：弘历
朝代：清
体裁：五言律诗

一雨为民喜，吾心何所凭。水能凛舟喻，龙御勉时乘。渚柳翠光合，堤花暖气蒸。香山漫游目，权付远烟凝。
御园雨泛
作者：弘历
朝代：清
体裁：五言律诗

凑云为雨易，溽暑应时行。霏拂池塘过，涨浮艇子轻。凉丝侵袂湿，乱点激波明。曰乂兼旸祝，悠哉望岁情。
御园雨泛
作者：弘历
朝代：清
体裁：七言律诗

朝烟欲泮景偏殊，细霔旋零优且濡。旰食才教纾望切，午閒略可识清娱。轻浮彩鹢行还止，密织空罗有若无。恰似辋川图画里，一篙冲雨泛欹湖。
御园雨泛
作者：弘历
朝代：清
体裁：七言律诗

禁烟才过惠风柔，酥雨偏先禊事修。展谒明将启春跸，起居便偶事清游。骋怀每凛所无逸，寓意由来贵不留。大似昨年圣湖上，沿堤红润度芳舟。
御园雨泛·其一
作者：弘历
朝代：清
体裁：七言绝句

昨夜浓阴雨未零，辰牌嘉霔遂濛溟。午过申逮时疏密，斯实沾哉心始宁。
御园雨泛·其一
作者：弘历
朝代：清
体裁：七言绝句

昨来午澍晚晴暹，京兆晨称二寸沾。拟泛御湖新霁景，升云又送雨连纤。
御园雨泛·其一
作者：弘历
朝代：清
体裁：七言绝句

晓阴微雨雨还晴，却引中心慰望生。过午密云旋大霈，烟波耐可畅予情。
御园雨泛·其三
作者：弘历
朝代：清
体裁：七言绝句

□�入土实称甘，结穗方欣二麦含。此地佳哉晴亦可，一时悬念到畿南。
御园雨泛·其三
作者：弘历
朝代：清
体裁：七言绝句

亦看豪放亦沉潜，乍觉生凉乍涤炎。上下水天一合相，不翻梵夹悟楞严。
御园雨泛·其三
作者：弘历
朝代：清
体裁：七言绝句

雨来楼阁若为藏，雨过衣襟生峭凉。大似行春桥那畔，石湖湖上进烟航。
御园雨泛·其二
作者：弘历
朝代：清
体裁：七言绝句

天末遥看雨脚垂，烟丝顷刻面前披。斜飞竖注有馀态，塘柳池蒲无不滋。
御园雨泛·其二
作者：弘历
朝代：清
体裁：七言绝句

御园景美不胜收，盼雨心烦却懒游。迩日频繁叨渥泽，因教片刻泛烟舟。
御园雨泛·其二
作者：弘历
朝代：清
体裁：七言绝句

疾徐嘉霔正迎梅，暗数前番十日才。银竹森森洲渚渺，潇湘画㡧面前开。
御园雨泛·其四
作者：弘历
朝代：清
体裁：七言绝句

声难为状色难摹，把捉何从声色无。此是洗心真法乳，自当忧虑净消吾。
御园雨泛三首·其一
作者：弘历
朝代：清
体裁：七言绝句

傍晚云容方霮䨴，霏空雨脚乍��。打船薄冷诚何碍，北地三春得鲜逢。
御园雨泛三首·其三
作者：弘历
朝代：清
体裁：七言绝句

漭沆沧池好汜船，一天云意满溪烟。鱼山梵唱知何处，转过芳堤见眼前。
御园雨泛三首·其二
作者：弘历
朝代：清
体裁：七言绝句

柳绿花红春已都，一经濯沐趣尤殊。拈毫真是漱芳润，兴在江南莺脰湖。
御园雪中即景
作者：弘历
朝代：清
体裁：七言律诗

过未连申势尚稠，既浑酣矣更优游。未曾渴望望外值，似此渥恩恩那酬。亦曰敬勤持后乐，敢教宵旰忘先忧。假山真树都增色，万玉光中畅咏眸。
御园雪景
作者：弘历
朝代：清
体裁：七言律诗

一夜同云雪已酣，朝来冷润禁林含。节过漫惜镫光缺，几暇何妨园景探。石戴芝英艰撷秀，树开梅朵不闻馣。分明寻丈假山耳，讶薄高空耸玉岚。
御园雪景
作者：弘历
朝代：清
体裁：七言律诗

希泽元宵刻廑怀，今朝始识御园佳。山如失色烟藏密，树不论名花放皆。落地春融润沾砌，铺池气暖涷酥涯。惬心消得聊揽景，点笔因之应律谐。
御园雪景
作者：弘历
朝代：清
体裁：七言律诗

祥花优渥麦根萌，馀事园林一赏情。画帧画神不数范，剪刀剪水那须并。生来草木为银界，望里楼台是玉京。别有书斋胜常处，收将仙液煮三清。
御园雪景·其一
作者：弘历
朝代：清
体裁：七言绝句

昨日花朝花未开，女夷神运有栽培。瑞霙六出酣飞放，万树林枝与绽梅。
御园雪景·其三
作者：弘历
朝代：清
体裁：七言绝句

柳丝护岸作银丝，缓棹由他且自迟。把笔欲停还欲笑，恐妨访戴涉陈词。
御园雪景·其二
作者：弘历
朝代：清
体裁：七言绝句

玉林银峤总遮罗，望讶高峰失翠螺。却惜湖冰消已尽，不然收取得尤多。
御园雪景·其四
作者：弘历
朝代：清
体裁：七言绝句

积树因风落冷琼，微寒恐碍麦芽萌。望其不及虑多过，终始为农那尽情。
御园雪泛·其一
作者：弘历
朝代：清
体裁：七言绝句

正嫌凿冻为行舟，密雪偏教助景游。乍似孤山旁放棹，打头梅蕊自飞浮。
御园雪泛·其一
作者：弘历
朝代：清
体裁：七言绝句

溶溶新水恰胜舟，过午澄瀛小泛游。迩日春云晴不放，掠空雨雪乍浮浮。
御园雪泛·其一
作者：弘历
朝代：清
体裁：七言绝句

空拟冰床拖雪光，还宫七日暖春阳。御园回驻冻消尽，素景翻欣泛冷航。
御园雪泛·其三
作者：弘历
朝代：清
体裁：七言绝句

不碍冲寒泛渺迷，乾非湿舫润无泥。银山玉水中揽景，缩地御园为剡溪。
御园雪泛·其三
作者：弘历
朝代：清
体裁：七言绝句

漠漠漫漫幻景奇，西山遥望失嵫釐。节前后此孤予者，罨入篷窗尽偿之。
御园雪泛·其三
作者：弘历
朝代：清
体裁：七言绝句

画是维摩著色图，镂冰曾讵费工夫。非关访戴浮烟舫，境与山阴却不殊。
御园雪泛·其二
作者：弘历
朝代：清
体裁：七言绝句

柳稊重冠玉䰐鬖，前坞舟通景试探。几曲烟堤濛湿润，讶同清绝锦泾南。
御园雪泛·其二
作者：弘历
朝代：清
体裁：七言绝句

配藜旋密旋为疏，豪放山花玉不如。羃䍥烟中鸣棹处，破冬愁望一时舒。
御园雪泛·其二
作者：弘历
朝代：清
体裁：七言绝句

顿挫流离势转加，因风无影亦横斜。落来冰上仍存积，烟意寒光本一家。
御园雪泛·其四
作者：弘历
朝代：清
体裁：七言绝句

土膏喜助润方达，苻甲虞伤冷太过。北地虽然此常有，需沾濡耳不需多。
御园雪泛·其四
作者：弘历
朝代：清
体裁：七言绝句

珠倾栲栳皪交加，吟冻宁须较八叉。却又为之略廑念，过多寒碍麦抽芽。
御园雪霁·其一
作者：弘历
朝代：清
体裁：七言绝句

宿霭轻阴蕴酿晴，紫澜不作日华晶。御园纵是迟灯火，已听烟村豳吹声。
御园雪霁·其三
作者：弘历
朝代：清
体裁：七言绝句

楼头积素双层叠，冰上寒光一色交。督课扫收培树本，恩膏率为惜虚抛。
御园雪霁·其二
作者：弘历
朝代：清
体裁：七言绝句

腊前已快沾三白，春后偏欣继六花。消得慰心畅行庆，翻因心慰畏尤加。
御园雪霁·其四
作者：弘历
朝代：清
体裁：七言绝句

缀枝著叶蕊珠凝，一带西山列玉崚。霁色烟姿浑是画，画中得句昨年曾。
御园霁景
作者：弘历
朝代：清
体裁：七言律诗

优沾麦雨晴亦好，霁景园林晃晓晖。轻籁不妨翻柳絮，馀寒犹觉恋棉衣。燕穿帘角寻巢补，蜂掠瓶头采蜜归。境遇顺当戒心放，庸歌敢忘敕时几。
御园首夏
作者：弘历
朝代：清
体裁：七言律诗

通闰因教节令迟，御园首夏似春时。红轻绿重虽恒例，午暖朝凉不定期。杨柳絮稀经雨减，牡丹花放待风吹。如斯佳景厌欢赏，为盼军营驰捷旗。
御园首夏三首·其一
作者：弘历
朝代：清
体裁：七言绝句

雨歇轻烟恋上林，繁红带润绿方深。予心喜在农占好，馀事芳园耐可寻。
御园首夏三首·其三
作者：弘历
朝代：清
体裁：七言绝句

言欲赏花旋命罢，凭他常侍笑空还。政经自我久成诵，狂圣惟争一念间。
御园首夏三首·其二
作者：弘历
朝代：清
体裁：七言绝句

春天多雨又稀风，养牡丹花锦绽丛。二十年来率未赏，敬勤惟是凛渊衷。
御安福舻
作者：弘历
朝代：清
体裁：七言律诗

御舫先来候水涯，陆营行到水营披。篷窗舲室于斯始，楚尾吴头达自兹。即景拈吟熟以惯，回溪转岸静而移。曰安曰福非蕲已，愿与吾民普共之。
御安福舻
作者：弘历
朝代：清
体裁：七言律诗

第一行营驻水邮，明朝将进溯游舟。巡方为重久安策，育物敢忘锡福筹。风月仲春才澹荡，湖山南国正清遒。观民展义宁无暇，依旧吟篷会景投。
御安福舻
作者：弘历
朝代：清
体裁：七言律诗

陆路行来莅水程，清江安福候川营。宵衣旰食仍斯勖，苏阜浙湖不尽情。夏谚豫游要为度，羲经民我共观生。古稀欲去陈言处，每自舲窗瞥眼呈。
御射碑
作者：弘历
朝代：清
体裁：七言绝句

北魏三铭识太延，碑称御射勒沿川。踰崖飞矢寻常耳，何用丰碑纪岁年。
御射碑易州西南沿徐水有北魏太武御射三碑各异其地飞矢踰崖亦寻常事不至纪石至三或亦志乘讹传耳太武政绩多有可称故复咏之
作者：弘历
朝代：清
体裁：七言绝句

三铭曾说峙三碑，纪烈宁须一再为。扫统设非多实迹，踰崖飞矢底堪奇。
御崇政殿
作者：弘历
朝代：清

碧海曈昽晓日升，金猊风静瑞烟腾。元孙黼扆兹重御，列祖威灵实式凭。
御崇政殿
作者：弘历
朝代：清
体裁：七言律诗

碧海曈昽晓日升，金猊风静瑞烟腾。元孙黼扆兹重御，列祖威灵实式凭。六世继绳惟敬畏，百年含煦被黎蒸。守成开创何难易，只有忧勤与日增。
御崇政殿
作者：弘历
朝代：清
体裁：七言律诗

重临庆善仰徽兴，黼座维皇祖所凭。来贺西鹣复东鲽，敢忘夕业更朝兢。君臣一德思前笃，礼乐百年踵后增。卜世繁禧绵亿载，大红海旭正初升。
御崇政殿六韵
作者：弘历
朝代：清
体裁：七言排律

盛京宫阙镇东辽，缔构千年祖德昭。廿四春秋经岁阅，准回平定早兵销。重来崇政斯瞻殿，便与临轩拟视朝。镐邑那居停昔宴，云门雅乐彻今韶。一欣一戚纷吾感，曰继曰绳敬久要。难在守成创不易，永思著说敢逍遥。
御崇政殿受贺
作者：弘历
朝代：清
体裁：七言律诗

御殿视朝礼异常，陪京受贺益徵祥。祖功宗德承天贶，累洽重熙与物昌。年越古稀心戒怠，民资我养爱毋忘。语云百里半九十，归政以前敢不蘉。
御教场口号
作者：弘历
朝代：清
体裁：七言绝句

空说南朝诘武扬，戎装教习逮红装。本无恢复中原志，留此真成是戏场。
御教场口号
作者：弘历
朝代：清
体裁：七言绝句

赵氏江山已失半，南朝习武尚临安。重儓更举孙吴事，真是不值一噱看。
御殿传胪
作者：弘历
朝代：清
体裁：七言律诗

三年一举右文仪，未可寻常例视之。众对策皆摅所学，亲抡颂在不忘规。或逢甘雨随金榜，且喜微风靖綵旗。必有真才济实用，殷吾渴念伫于兹。
御殿传胪六韵
作者：弘历
朝代：清
体裁：五言排律

龙虎传胪唱，太和晓日暾。国朝经百载，春榜得三元。文运风云壮，清时礼乐蕃。载咨申四义，敷奏近千言。讵止求端楷，所期进谠论。王曾如可继，违弼我心存。
御殿传胪日作
作者：弘历
朝代：清
体裁：七言律诗

胪唱三声晓日曈，编钟清瑟协薰风。希占五色云朝见，早慰一犁雨昨濛。赞化群陈万言策，敕几自辟四门聪。祗怜退鹢垂双翅，空望神仙注榜中。
御殿胪唱有作
作者：弘历
朝代：清
体裁：五言律诗

秋榜原春榜，恩科乃特科。慈宁欣寿永，师济冀材多。大对谁忠告，旁求此广罗。午门开詄荡，日丽小春和。
御水营作
作者：弘历
朝代：清
体裁：七言律诗

渐远村庄水面宽，水营因以搆河干。嫌他行馆修而饰，爱此居舻福且安。帆落春风静玉浦，窗凭望月漾金澜。扈舟高下樯灯列，竟作南巡一例观。
御湖夕景
作者：弘历
朝代：清
体裁：古风

御湖夕景今夕奇，晴雨云月全揽之。初载斜阳延晚爽，树蝉响荅如埙篪。尔时东宇月已挂，渐觉光朗乌藏曦。须臾西南云作势，横塘斜拂霏棼丝。棼丝旋止云片破，忽隐忽现金波披。维舟际复全体露，花漏曾未过一时。恍可人目有如是，变化顷刻谁所为。欲问变化谁所为，太空冥冥付不知。
御湖晴泛·其一
作者：弘历
朝代：清
体裁：五言律诗

微雨旋云止，春晴亦复佳。往年斯觉惜，今岁乃宜怀。敕政前庭罢，漾舟后沼谐。沧池叠霁浪，不必问津涯。
御湖晴泛·其一
作者：弘历
朝代：清
体裁：七言绝句

轻云聚散容无定，细雨密疏意欲阑。历未逮申遂开霁，棠舟耐可泛澄澜。
御湖晴泛·其三
作者：弘历
朝代：清
体裁：七言绝句

禾苗助长总芃生，此际宜旸喜麦成。却忆东巡归水路，舟中盼雨每嫌晴。
御湖晴泛·其二
作者：弘历
朝代：清
体裁：五言律诗

四面围长岸，亭台倒影披。花光舒锦绣，波意闪罘罳。艳裔全含润，飞潜总觉熙。鸣榔漫须急，得句恰宜迟。
御湖晴泛·其二
作者：弘历
朝代：清
体裁：七言绝句

篷支筠片画如入，棹拂柳丝珠尚垂。习习轻风翻碧浪，金鳞万点面前披。
御湖晴泛·其四
作者：弘历
朝代：清
体裁：七言绝句

蔚蓝天色深欺碧，拖黛山容浅隐苍。著个虚舟任去住，光明镜里泛轻凉。
御湖泛月
作者：弘历
朝代：清
体裁：古风

桂宇散凉飔，琳池澹朗照。木兰试浮弄，冰鉴延虚眺。望前魄早升，夏仲暑迟到。吟兴殊未阑，漏声甲夜报。适可薄言旋，秉烛讵宜敩。
御湖雨意·其一
作者：弘历
朝代：清
体裁：七言绝句

方蓬只在水云乡，点点珠玑洒薄凉。谁写御湖烟雨意，荷塘芦岸共苍茫。
御湖雨意·其三
作者：弘历
朝代：清
体裁：七言绝句

不辨波声与雨声，天和树色总含清。何殊画里江南景，添个渔舟短笛横。
御湖雨意·其二
作者：弘历
朝代：清
体裁：七言绝句

波添珠惹鱼儿唼，梭织丝牵燕子斜。尤喜平湖风过处，千层锦浪细生花。
御湖雨泛·其一
作者：弘历
朝代：清
体裁：七言绝句

云才一片起天边，雷响霖飞到眼前。是岸是山都落瀑，笑何能写米家颠。
御湖雨泛·其一
作者：弘历
朝代：清
体裁：七言绝句

已喜宜旸数日晴，远天荟蔚暑云生。西风送雨连波立，画展潇湘片刻成。
御湖雨泛·其一
作者：弘历
朝代：清
体裁：七言绝句

时行正值节来临，间日何妨一作霖。农兆美中求益美，先期已有望晴心。
御湖雨泛·其一
作者：弘历
朝代：清
体裁：七言绝句

溶溶新水始通舟，出坞飞云试橹柔。恰喜掠空银竹雭，春溪殊胜是今游。
御湖雨泛·其一
作者：弘历
朝代：清
体裁：七言绝句

空罗达曙晓犹阴，私庆今朝定作霖。勤政敕几亭午罢，得教烟舫放湖心。
御湖雨泛·其三
作者：弘历
朝代：清
体裁：七言绝句

云低碧落易为雨，雾重西山懒放晴。恰是江南二月景，昨春兴致忆分明。
御湖雨泛·其三
作者：弘历
朝代：清
体裁：七言绝句

易雨还欣易放晴，畏欣难觉两为情。须臾云尽东南捲，树照斜阳万叶明。
御湖雨泛·其三
作者：弘历
朝代：清
体裁：七言绝句

油云暗度雨丝明，剪取空濛碧伞撑。消得閒心揽烟景，回思半夏若为情。
御湖雨泛·其二
作者：弘历
朝代：清
体裁：七言绝句

堤柳带烟看作绿，蹊桃含润意疑红。不无清赏非存乐，乐在犁云锄雨中。
御湖雨泛·其二
作者：弘历
朝代：清
体裁：七言绝句

徐斟急洒意悠扬，面面珠帘那碍凉。棹入荷丛浑不见，水晶宫里辟尘香。
御湖雨泛·其二
作者：弘历
朝代：清
体裁：七言绝句

急点繁珠挟八音，声难为谱色难吟。曲池大有江南意，舟泛山塘虎阜寻。
御湖雨泛·其二
作者：弘历
朝代：清
体裁：七言绝句

配藜茗邈飒烟篷，一片新荷白打红。难倩秀王孙把笔，当前写出水晶宫。
御湖雨泛·其二
作者：弘历
朝代：清
体裁：七言绝句

骤霔徐霏总觉宜，鸣榔剪剪度烟丝。本来惯见林泉景，羃以空濛态越奇。
御湖雪泛·其一
作者：弘历
朝代：清
体裁：七言绝句

今岁春寒冰解迟，凿开仍复藉舟师。平湖一泛观烟景，冷润虽同珠异丝。
御湖雪泛·其一
作者：弘历
朝代：清
体裁：七言绝句

试问雪中作胜游，冰床未合合惟舟。底须辘辘雷声借，雅爱皑皑雨片浮。
御湖雪泛·其三
作者：弘历
朝代：清
体裁：七言绝句

律暖犹然未作花，何来五出绽槎枒。几曾桂棹圣湖泛，讶到孤山处士家。
御湖雪泛·其二
作者：弘历
朝代：清
体裁：七言绝句

飘空有象白于雨，入水无形合作波。游奕似臻安养国，楼台花罩曼陀罗。
御湖雪泛·其二
作者：弘历
朝代：清
体裁：七言绝句

飞空有象入波无，剪水神工特地殊。墨戏襄阳别生面，远山一例卧模糊。
御湖雪泛·其四
作者：弘历
朝代：清
体裁：七言绝句

腊雪优沾早继冬，春来三白更欣逢。目穷汗漫拈吟处，兴在湖山喜在农。
御湖雪泛再成
作者：弘历
朝代：清
体裁：五言律诗

不谓春朝雪，竟如夏月霖。云来即豪放，日出旋消沉。旁魄失前岸，迷离接远林。快晴生峭暖，适可慰予心。
御湖鹅
作者：弘历
朝代：清
体裁：古风

御湖天鹅不剪羽，高翥云霄低翔渚。朝虽远去暮必归，唯是独行忌结侣。或来近者定睥睨，互为触搏相逐拒。落毛脱距有弗辞，望敌生争勇犹鼓。漭沆御湖宽且深，栖啄各安何害汝。入室入朝可类乎，必嫉必妒史迁语。
御经筵日亲祭传心殿敬成
作者：弘历
朝代：清
体裁：七言律诗

文华殿侧传心殿，祭以经筵义本深。承祀例应大学士，升香一阅五旬今。外王内圣幼知重，日引月长耄逮谌。十六字犹能背读，行何有我愧成吟。
御舟偶题
作者：弘历
朝代：清
体裁：古风

一舟视所行，正之惟舵师。御舟则不然，更有首领司。首领立鹢首，欲显彼有为。抢风每上逆，避淤忽下移。左右无定见，欲东复改西。舵师乃无权，浅滞时逢其。㘞�彼亦劳，不值一噱嗤。深中杜老言，庸人自扰之。
御舟至德州仍命亲藩恭奉皇太后由川路回銮是日登陆即事有述
作者：弘历
朝代：清
体裁：七言律诗

登陆遄臻敕政机，由川颐养奉慈闱。南巡典礼斯全备，旬日晨昏此暂违。去辔未瞻柳稊茁，回鞭倏拂麦芒菲。前朝作雨微嫌少，大霈希资实栗肥。
御舟过广惠桥
作者：弘历
朝代：清
体裁：古风

前年跋马过桥头，路指江乡却犹远。今朝进艇自桥下，景肖江乡翻似近。乃知近远曷有常，广惠顾名思政本。两岸老幼夹通津，尽诚非饰胥来亲。违道干誉则奚可，亦曰如子视斯民。斯来赵北又如新，过去江南已成故。须弥大地水中擎，何处非舟堪契悟。
御花园古柏行
作者：弘历
朝代：清
体裁：古风

摛藻堂边一株柏，根盘厚地枝挐天。八千春秋仅传说，厥寿少当四百年。御园松柏森森列，居然巨擘标苍颜。粗皮硉兀心不死，倚壁如拍洪崖肩。左日右月为两目，春草秋花参四禅。仙人炼气不炼肉，形若槁木神乃全。昔者公旦象六爻，是为九二见在田。又如瑶池会王母，赤松子应领群仙。韦偃直干不可得，而今谁者以神传。洪宣承平此曾阅，甲申桑海无还丹。乔木颇与世臣类，作歌讵止斐鸿篇。
御花园花朝
作者：弘历
朝代：清
体裁：七言律诗

堆秀山前景物芳，更逢晴日霭烟光。负冰锦鬣游文沼，试暖文禽绕画堂。綵燕缤纷先社日，青幡摇曳引韶阳。莫嫌花事迟追赏，通闰应知春倍长。
御花园首夏·其一
作者：弘历
朝代：清
体裁：七言绝句

宿雨轻烟罨绮棂，尚馀春色博山屏。苍松四季曾无改，也觉虬枝分外青。
御花园首夏·其三
作者：弘历
朝代：清
体裁：七言绝句

婪春破夏日方永，委砌筛帘絮正纷。最是常年添闷处，底教触目总成欣。
御花园首夏·其二
作者：弘历
朝代：清
体裁：七言绝句

一阵香风递玉墀，却缘锦绽墨辛夷。几馀点翰消繁虑，幸似去年倚槛时。
御苑泛舟作
作者：弘历
朝代：清
体裁：五言律诗

五朝冰尽开，御苑泛舟才。景物又殊视，时光实迅催。厎犹舒志未，仍望捷音来。每报贼穷蹙，擒凶何殢哉。
御行营
作者：弘历
朝代：清
体裁：五言律诗

万幕拱黄城，千山绕御营。朝家脩武备，藩部输衷诚。远向郊芜色，静闻牧马声。毡庐亦棐几，复觉引吟情。
御行营
作者：弘历
朝代：清
体裁：七言律诗

拂帐行营向远披，诘戎祖制万年垂。后先移顿居一旦，扈卫周庐列八旗。仍此宵衣而旰食，饶他阅画与吟诗。个中风月原来惯，何用天棚侈费为。
御行营
作者：弘历
朝代：清
体裁：古风

早禁沿途憩馆增，行营按顿驻因仍。居以隔年真是迅，观惟向野雅堪凭。消闲点笔还成什，熟处难忘得尔能。
御行营
作者：弘历
朝代：清
体裁：七言律诗

朝家制度万邦怀，肄武巡方处处皆。罽室毡床原是便，韩祠毛社底称佳。且欣与我周旋久，更不劳他点缀排。几净窗明复清暇，可能阙咏此行斋。
御行营
作者：弘历
朝代：清
体裁：五言律诗

武帐诘戎师，朝家典制垂。方圆天地撰，高广栋梁规。风雨以时蔽，今明逐日移。纸窗舒卷榻，复此待吟诗。
御行营
作者：弘历
朝代：清
体裁：五言律诗

蒐狩恰宜秋，行营广甸留。荅阳方审面，计日又从头。万帐星辰拱，九重规制侔。习劳兼示度，匪为宴安谋。
御行营
作者：弘历
朝代：清
体裁：七言律诗

规制方圆天地交，荅阳远望见旗旓。不劳搆筑得栋宇，实便提携历甸郊。毡室了知胜行馆，土阶更弗藉茨茅。爱斯与我周旋久，塞北江南风月巢。
御行营作
作者：弘历
朝代：清
体裁：七言律诗

行宫行尽御行营，苍莽秋原驻跸清。独据地中巍广殿，忽从天上落曾城。马寻坡草群连绊，人觅毡庐各认旌。依旧巡边前岁景，吟髭饶得几多茎。
御行营六韵
作者：弘历
朝代：清
体裁：七言排律

崔巍帐殿郁兰坡，星拱周遭万幕罗。岂限幅员分内外，亦陈斥堠不谯呵。绎思厥度期无斁，到处其居庆有那。视膳寝门欣一例，敕几午夜协中和。扫除扎萨咸惟谨，警跸金吾底用多。长白吉林佳气绕，敢忘天作烈文歌。
御门
作者：弘历
朝代：清
体裁：古风

凌晨御内朝，咨采接群彦。嘉言孰予告，庶政惟尔赞。稍释望雨愁，未惬求治愿。周公古元哲，犹坐以待旦。钦哉与日深，敢恃天恩眷。
御门
作者：弘历
朝代：清
体裁：古风

明庭霭曙色，宵衣戒晏朝。恭已敕庶几，畴咨觐百僚。际和转忧盛，知近讵达遥。察察匪为明，熙熙或致骄。惠民诏屡逮，毋乃屯其膏。求贤念辄廑，或则虚名要。孜孜敢怠荒，目蒿思亦焦。所希万方逸，遑惜一已劳。
御门
作者：弘历
朝代：清
体裁：古风

禁门咨庶事，常朝接群彦。银蟾尚馀光，莲漏初停箭。慄慄切独惧，鱼鱼偕众选。岂其旅进退，实以资匡赞。坦平文石陛，净洁龙书案。勖哉亮采俦，伫尔嘉言荐。
御门口号
作者：弘历
朝代：清
体裁：七言绝句

御门阁部奏封章，进止畴咨不厌详。一日万几宁止是，要因爱礼亦存羊。
御门引见月官因成什
作者：弘历
朝代：清
体裁：古风

近年因避暑，五月即启跸。山庄驻过秋，为日颇久致。阁报按期发，无虞废庶事。惟是吏兵部，月有引见吏。杂职司细务，代阅原可俾。印官董要郡，贤否应亲视。虽然戒皮相，十可八九识。因令来引见，量材使以器。独是跋山川，未免劳路费。先事有恒言，后禄思精义。
御门引见月官有作
作者：弘历
朝代：清
体裁：七言律诗

月官铨部选攸殷，正印要殊杂职分。正合躬亲重器使，杂惟依拟免劳纷。虽然子羽失应戒，底藉山公誉有闻。已定章程斯尽善，守而弗易勉公勤。
御门日书怀
作者：弘历
朝代：清
体裁：七言律诗

何尝不日对公卿，曰此明廷旧典行。涉故事斯惧其怠，虽微务必尽吾诚。亦惟晰理为非是，敢或从情作重轻。礼以齐之德以道，恧哉久矣竟奚成。
御门日作
作者：弘历
朝代：清
体裁：古风

一二日万几，勤政遵家法。畴咨内朝门，封章待批答。率由贵有恒，龙案延黄閤。敷政权刚柔，省身切兢业。民风愿还淳，岁功期允协。每怀乃靡遂，蒿目奈才乏。
御门日作
作者：弘历
朝代：清
体裁：古风

兴夙列卿齐，唱晓鸡人报。时巡返旌辔，召对临廊庙。敕几固无方，咨政贵有要。察察戒小智，渊渊廑朗照。唐虞夙所希，成康犹未造。设逢汲长孺，岂免云云诮。
御门日作
作者：弘历
朝代：清
体裁：古风

南巡三阅月，敕几心敢懈。问民晋岳牧，咨政接寮采。驿章按程递，批荅或至亥。庭对虽故事，爱礼正兹在。回銮所先务，百尔共亮采。念彼劳始逸，勖此敬胜怠。周易有名言，乾惕时自宰。
御门日作
作者：弘历
朝代：清
体裁：古风

太室昨脩禋，正门今敕政。敢曰遵典故，惟是励勤敬。秋巡阅两月，驿章固时定。明廷觐百工，亲切益交儆。官人难知人，义胜戒欲胜。慎兹纶綍施，千里应违證。
御门日作
作者：弘历
朝代：清
体裁：七言律诗

岂不公卿日觐咨，御门旧制每廑之。循名责实应于是，恤下体情亦在兹。讵祗寻常依典故，恒殷俊乂赞猷为。莫予违益发言慎，曰咎还思谁执其。
御门日作
作者：弘历
朝代：清
体裁：五言排律

巡狩亦万几，讵有閒宵旰。还宫即御门，朝簪亟延见。敢云宁藉斯，爱礼语弥羡。庶政酌刚柔，群材抡俊彦。惟是称职艰，握吐怀公旦。
御门日作
作者：弘历
朝代：清
体裁：五言律诗

建礼接晨趍，乘乾奉永图。敕几遑燕寝，咨政辟亨衢。晓日琉璃瓦，香烟翡翠垆。后言谁退有，成见我从无。
御门日作
作者：弘历
朝代：清
体裁：七言律诗

廿七月中简吉礼，御门御殿例无刊。敕几以此实政系，脩典宁其虚数观。却有侍仪节相预，每看背本省郎难。临轩降旨惟清语，法祖由来见一端。
御门日作
作者：弘历
朝代：清
体裁：七言律诗

御门折本待纶宣，例事亦为勤政先。了识安民在察吏，未能去慝且求贤。心怡宿雪忘寒峭，眼看生云愿泽连。大学士兼里行四，合予三百六甸年。
御门日作
作者：弘历
朝代：清
体裁：五言律诗

折本积黄扉，明庭待指挥。每因遵典故，益切慎几微。绥屡心诚慰，持盈意敢违。如云虞谷贱，进退定何依。
御门日作
作者：弘历
朝代：清
体裁：古风

敕几咨卿尹，宅俊引庶士。勤政勉居诸，家法匪今始。琐禁及林苑，一例无二理。作所凛书义，行健玩易旨。御门实旧典，孜孜廑治体。雨后晓气清，殿阁薰风美。庶务既裁繁，独对亦察迩。傍午试豫游，观农心为喜。闰月不闰节，龙舟闹可已。
御门日作
作者：弘历
朝代：清
体裁：古风

敬怠审所胜，吉吝从其类。临轩敕庶几，勤政思明义。忧心忆河淮，集思筹救济。不无补偏方，难言永逸计。道谋鲜溃成，自用或偾事。用中乃在吾，艰哉执两智。
御门日作
作者：弘历
朝代：清
体裁：古风

省方秋跸旋，敕几明庭莅。畋游曷可极，功叙无非事。虞机省厥括，丝纶慎所自。畴咨实在兹，都俞益增愧。无过孰则能，动是吁可悸。
御门日作
作者：弘历
朝代：清
体裁：七言律诗

黄阁封章待綍音，明廷扬对诘晨临。畴咨昼接宁惟是，典礼时修更欲寻。三九期馀常廑念，刚柔异克不容心。遑云抚莅兹年久，益觉忧勤与日深。
御门日作·其一
作者：弘历
朝代：清
体裁：古风

敕几贵不息，日日勤政坐。折本待綍宣，御门时酌妥。园居即于此，此例匪自我。夏晓乃峭寒，轻风拂青琐。衮衮来公卿，鱼鱼咸右左。同慰则不无，同嘻曷其可。
御门日作·其二
作者：弘历
朝代：清
体裁：古风

深筹庶事康，永戒独智虑。终日不闻过，圣贤之所惧。肤言亦何益，实政期有助。小节谨其微，大纲审其据。尔尚勖冰兢，我惟凛朽驭。尔我共孜孜，无可息肩处。
御门日微雨
作者：弘历
朝代：清
体裁：七言律诗

问夜非因荅封事，迩来盼泽惕衷情。刚闻稀点如前日，徒剧殷忧阅四更。优渥讵能苏麦黍，惭惶何以对公卿。一堂同切祁祁愿，辰告伊谁赞我诚。
御门日方与大学士等虑及山东河南尚未得雨而山东报得雨之奏适至喜而有作
作者：弘历
朝代：清
体裁：古风

忝继百王后，俯临三代民。民天实予责，讵以远近分。所期赤宇内，比户利耕耘。耕九而馀三，庶免沟壑沦。幅员既以广，大造安能均。泽国正思旸，山田犹望云。诚哉天地大，不能无憾人。缅想畿辅间，待澍当杪春。旱暵虽未形，忧心已如熏。旋得尺泽甘，解予愁绪纷。麦秋转可望，良苗争怀新。爽气来轩除，几席清无尘。岂其慰目前，忘彼齐与陈。东郊需一犁，午夜萦怀频。惟兹共时亮，二三休休臣。负扆咨绸缪，肯惜司农缗。忽接方伯章，降康知自旻。泰山雨崇朝，汶泗波粼粼。乃知得禾书，志喜良有因。谁无望蜀念，展转生戚欣。尚虑鹑火墟，此日膏犹屯。
御门日雨
作者：弘历
朝代：清
体裁：五言排律

彻夜听鸣琴，由来檐响斟。天恩洵既渥，余志益丕钦。章疏须裁决，庭轩此涖临。畴咨期俊吁，自省惕虞箴。砌草芳含润，宫槐绿更深。敷言凡百尔，喜雨有同心。
御门日雨·其一
作者：弘历
朝代：清
体裁：七言律诗

夜听渗瀶滴井桐，连朝膏雨沐皇穹。二牟苏泽差如愿，万国关心敢息躬。望去长空霏霢霢，欢来大地解虫虫。常人漫苦巾车渍，后乐先忧尔我同。
御门日雨·其二
作者：弘历
朝代：清
体裁：七言律诗

明旦乾乾凛亦临，忧从春杪到而今。已欣若药瘳时疾，信是为霖沃朕心。柳外乱珠随浪溅，檐间细溜带烟斟。侍臣莫拟张韩赋，齐郑犹然待泽深。
御题何楷诗经世本古义
作者：弘历
朝代：清
体裁：七言律诗

弗遵孔子所删诗，叙世传经自出奇。割裂雅风畏忘彼，差排星宿巧符其。楷而失则何之谓，撰以成乖杜岂辞。可惜用功无用地，束诸高阁合于斯。
御题张吉古城集
作者：弘历
朝代：清
体裁：七言律诗

出处惟持正气纯，三朝奏议识其人。弩车未免泥于古，鈇钺不辞试以身。学辟姚江守笃实，文殊献吉尚华新。贞观小断我心获，疵小原无害大醇。
循堤遂至圣化寺南溪堂有作·其一
作者：弘历
朝代：清
体裁：七言绝句

快霁一天无暑气，良田百顷有新苗。泉宗小驻应回跸，且喜溪堂近不遥。
循堤遂至圣化寺南溪堂有作·其三
作者：弘历
朝代：清
体裁：七言绝句

古寺南头别业开，遂因路便一徘徊。光阴迅矣更无暇，两月馀曾未到来。
循堤遂至圣化寺南溪堂有作·其二
作者：弘历
朝代：清
体裁：七言绝句

风拂鳞塍爽且凉，肩舆迤逦赏烟光。绿苗簇簇将成穗，已觉流匙玉粒香。
循环曲
作者：弘历
朝代：清
体裁：古风

小往大来吉，大往小来殃。心安身劳逸，身安心劳伤。少闻多言吝，多闻少言良。众非一是短，一非众是长。财聚民散悔，民聚财散庆。
循环曲
作者：弘历
朝代：清
体裁：古风

鼓以雷霆润风雨，日月运行迭寒暑。高岸为谷深谷陵，无往不复陂不平。邱陵为牡川谷牝，积德积形经纬引。往者屈也来者信，乾坤阖辟成鬼神。物损于彼盈于此，一消一息无停理。峻高者隤茂叶摧，新谷既熟旧谷亏。帝降而王王降霸，昊岁不及羲年化。倾者覆之栽者培，苞桑保泰其难哉。十目所视十手指，千里应违亶速矣。
微山湖
作者：弘历
朝代：清
体裁：古风

受潦利民田，输川济漕运。水椟功实钜，节宣要勤慎。前人贻良规，行之在后进。无贵屡更张，亦戒怠弗振。即事吟五言，或补司河训。
微山湖
作者：弘历
朝代：清
体裁：古风

辛丑河决北，事较决南巨。金鱼虽停沙，清水艰他去。三湖以次涨，微山下流所。宵旰敕大吏，亟力筹泄路。然犹异常盛，丈深难计数。漕船有失事，哀哉运丁苦。沛县竟颓城，吾民受悽楚。为之切忧煎，不靳赈恤普。昨岁幸河复，微湖潦消屡。翻虑消太多，济运渐筑堵。纤道以次修，往来利行旅。乘势在待时，罅苴惟漏补。敢言希平成，悚惭不遑处。
微爽·其一
作者：弘历
朝代：清
体裁：七言律诗

微爽遥山送雨馀，畏炎人意较前舒。候符岁序嗟如驶，德信农功惄切予。五日占期洵已迫，半年慰望恐成虚。近西傍晚无云作，瞪目频劳忘所如。
微爽·其二
作者：弘历
朝代：清
体裁：七言律诗

不谓当秋转望霖，忧怀真与日俱深。蜗行侧壁盘乾舍，龟坼高原萎绿针。雨喜空教传自昔，农艰更识有如今。前宵细洒诚何益，伫待盆倾一沃心。
微雨
作者：弘历
朝代：清
体裁：五言律诗

一日阴晴间，半更淅沥闻。无眠听以止，有问醒因勤。虽匪渴思际，诚缘豫立殷。朝看刚湿土，为惜不为欣。
微雨
作者：弘历
朝代：清
体裁：七言律诗

三日夜常阴间霁，入宵微雨不期成。五更历问空达曙，二寸才沾又放晴。朝士徒教衣袂湿，农夫未遂黍禾耕。迩来频报滋甘泽，云慰云惭亦厌生。
微雨
作者：弘历
朝代：清
体裁：七言律诗

五更初报布浓阴，诘旦霏微细点斟。十日未踰论衡吉，三朝漫诩藉禋歆。东郊益润苗生陇，上苑偏滋花发林。更拟微沾放晴好，因知人实鲜恒心。
微雨
作者：弘历
朝代：清
体裁：五言律诗

五风固不辞，风定雨仍随。所惜欠沾耳，亦欣希遇之。为花濯尘土，于麦益芃离。终愿霈优渥，吾怀宁有期。
微雨
作者：弘历
朝代：清
体裁：五言律诗

仲冬仍作雨，气暖节兼迟。疏密原相间，��无碍滋。一犁虽未及，六出可同施。终逊缤纷势，凝眸伫待之。
微雨
作者：弘历
朝代：清
体裁：五言律诗

傍晚春云蔚，入宵微雨濡。细飘历时久，徐听渥心需。有喜惜渐止，无声润以苏。寸馀望继霈，不知足惭吾。
微雨
作者：弘历
朝代：清
体裁：古风

傍晚西山殷其雷，族云送雨须臾来。须臾来亦须臾止，仰天明见斗河魁。地皮刚湿惜未寸，麦禾焉能润及荄。解之者曰夏甲子，农占不雨幸为佳。吾惟渴望济目下，一惜一幸难为怀。
微雨
作者：弘历
朝代：清
体裁：七言绝句

傍晚风霾无雨望，二更风定忽浓阴。中宵微洒清晨霁，彻夜难为希惜心。
微雨
作者：弘历
朝代：清
体裁：五言律诗

冬泽期知暖，秋膏希望殷。午云方酝酿，晚雪遂缤纷。融地质无见，洒窗声细闻。已符三白兆，虽小亦堪欣。
微雨
作者：弘历
朝代：清
体裁：五言律诗

午作终风怒，申为细雨霏。闷原如约是，泽亦所期非。片刻过都幻，再阴仍切希。拈毫艰好句，祗用扫愁挥。
微雨
作者：弘历
朝代：清
体裁：五言律诗

午阴随作风，盼泽惧徒穷。何幸催云上，竟看雨落空。寖寻几点罢，分寸未能充。强曰旱聊解，实惟心益忡。
微雨
作者：弘历
朝代：清
体裁：七言律诗

半夜报知微雪飘，晓来见晛亦云消。看云时散还时聚，作雨孰期复孰招。恰幸农功兴二月，本无心绪问花朝。地刚润湿徐言止，慰与惜兼惜则饶。
微雨
作者：弘历
朝代：清
体裁：古风

半夜闻云布，旋闻雨细霏。继又闻雨止，复闻风渐吹。晓起视庭除，如洒润沾微。犹幸云尚浓，一霈其庶几。傍午风转盛，片片散天衣。亦知土膏酥，弗雨可待时。于泽获愿早，人情率如斯。夜以继日间，惜望发劳睎。中心已弗宁，兼盼佳音驰。
微雨
作者：弘历
朝代：清
体裁：五言律诗

半月晴真好，山云傍午皴。遂霏珠点细，旋羃玉虚匀。鹿湿避深樾，鱼喁上蕴沦。明朝应启跸，汎洒恰清尘。
微雨
作者：弘历
朝代：清
体裁：古风

名山经过每致雨，试之屡验非传闻。境洁地灵通呼吸，五岳或未如是云。石梁大岭绵福脉，昨宵朗霁朝生云。按辔从容已过岭，傍午乃落烟丝棼。辎重何尝劳跋涉，却利荞菜真堪欣。曰旸曰雨总时若，盛满之惧吾惟殷。
微雨
作者：弘历
朝代：清
体裁：五言律诗

四更报雨零，不寐眼常醒。问有霏微落，听无飒沓聆。达晨犹未止，逮已遂云停。斸地刚及寸，略欣敢即宁。
微雨
作者：弘历
朝代：清
体裁：古风

四更闻雨声，飒沓止以顿。诘旦望云气，晓曦映为缙。少旋聚复阴，西南雷起奋。须臾到天中，雨势霔成阵。而何刚半刻，收向东南迅。地皮才噀湿，究未及一寸。麰麦穗欲栗，禾黍苗方振。斯惟吃紧时，胥待优膏润。徘徊无足慰，忸怩益增闷。
微雨
作者：弘历
朝代：清
体裁：七言律诗

垂霔檐牙滴响声，为时惜弗久旋晴。已欣麦有可收兆，因悟谁无患失情。寸地润来终是泽，片云飞去顿成轻。不风尤好风偏作，朱笔拈吟遣意怦。
微雨
作者：弘历
朝代：清
体裁：古风

夜来淰淰浓云布，旋报霏微落甘㴻。北方春雨殊艰致，总不虑多少是虑。频叠方欣被沾润，终风乍听号古树。从未徬徨望泽虚，终惜蓬勃驱云去。岂缘迩来太顺时，使予戒满慎侯度。
微雨
作者：弘历
朝代：清
体裁：七言律诗

夜风朝起却生云，即渐丝丝细雨纷。无意之中逢亦好，有希未久获应欣。閒庭伫立怀难措，空宇旋停望转殷。分寸不成倏云霁，惜哉那足利耕耘。
微雨
作者：弘历
朝代：清
体裁：七言律诗

宫禁园庭来往居，问安喜见体康舒。小春林际丹青若，微雨斋前霢霂如。研获澄泥爱临帖，窗明牡蛎称观书。红旗捷至已踰月，亟盼佳音益绻予。
微雨
作者：弘历
朝代：清
体裁：五言律诗

山田报收稔，雨弗雨听其。近以转炎剧，谓当洒爽披。晓舆历兰坂，空宇落烟丝。不泞清尘塕，思量左右宜。
微雨
作者：弘历
朝代：清
体裁：七言律诗

已渥春膏四寸真，云生仍复望檐巡。密阴虽是经宵永，微霔祗如汎水匀。再霈讵宁辞既足，便晴又觉惜犹频。鲁论患失非关我，我自当今患失人。
微雨
作者：弘历
朝代：清
体裁：七言律诗

庆节都过缛礼纷，闹馀颇以静为欣。塞山霭霭云旋布，秋宇��雨细棼。虑匪潦途劳跋涉，思当麦坂利耕耘。将盈诗本疏吟咏，无乃吾心略懈勤。
微雨
作者：弘历
朝代：清
体裁：五言律诗

弗雨过旬日，宜旸果是佳。婪炎未全退，涤热又兴怀。夜澍朝晴好，秋凉爽气皆。量田寸馀润，荞菜亦称谐。
微雨
作者：弘历
朝代：清
体裁：五言排律

彻夜云浓聚，凌晨雨细霏。听声时作止，阅势只浽㵟。徒益烟波景，那苏渴壤希。弗曾成寸泽，已见放斜晖。润䍐廑民望，诚轻咎已非。或云宜麦熟，疑信未深依。
微雨
作者：弘历
朝代：清
体裁：五言律诗

彻夜云聚散，奈何风阻之。侵晨息屏翳，遍野落棼丝。日晃旋成霁，寸馀才略滋。无能消渴望，祇觉益赍咨。
微雨
作者：弘历
朝代：清
体裁：七言律诗

彻夜频询聚散云，朝来断续雨丝棼。未成分寸难酬望，亦取沾濡略可欣。凉剧应知霈左近，霔优仍待副希勤。端阳预日无心赏，一任龙舟系沼濆。
微雨
作者：弘历
朝代：清
体裁：七言律诗

徒称近水易生云，赵北今朝驻淀濆。过午晴光犹澹荡，逮申阴霭遂氤氲。浽微细点霏霄始，羃䍥轻烟罢夜分。虽不孤名欠实惠，依然惭惕更何云。
微雨
作者：弘历
朝代：清
体裁：五言律诗

微雨入黄昏，油云低复屯。当春滋地气，为泽即天恩。砌下土香发，堂坳水意存。言泉那可阏，真是涤心源。
微雨
作者：弘历
朝代：清
体裁：五言律诗

微雨刚成寸，云徂旋放晴。较恒风自善，曰及节非情。檐瓦垂轻滴，阶茵润始萌。也知时令早，预盼每心怦。
微雨
作者：弘历
朝代：清
体裁：七言律诗

微雨刚逢翠跸回，虽非待泽亦时哉。多人岂用歌渐石，宿麦方欣利润荄。逾寸已嘉香湿土，酿寒乍可冻含苔。晚晴西北游遥目，玉积峰尖几叠皑。
微雨
作者：弘历
朝代：清
体裁：五言律诗

微雨刚馀寸，塞园遽变凉。晚田滋有济，婪热避无方。虽觉解蒸郁，仍思继霈霶。西南云略蔚，伫望益徬徨。
微雨
作者：弘历
朝代：清
体裁：五言律诗

微雨午前密，江云暗远天。无声惟润物，有喜是宜田。梅萼娟如洗，柳条重欲眠。蜃窗凭眺处，绿麦正芊芊。
微雨
作者：弘历
朝代：清
体裁：古风

微雨四更零，达曙犹弗止。登程霏雪花，亦仅飘縿纚。虽云清尘埃，润实未盈指。四宇云气重，谓当作霖矣。卓午露曦光，失望徒延企。昨近见积素，迤南可待耳。迤北亟需泽，回瞻惄无已。云容西北驰，优霈迫予俟。
微雨
作者：弘历
朝代：清
体裁：五言律诗

微雨山斋洒，山云幻散凝。刚看湿阶砌，旋见霁崚嶒。逢以望之外，欣而惜转增。何当大沾泽，农事逮将兴。
微雨
作者：弘历
朝代：清
体裁：五言律诗

微雨当春孟，春韶已渐融。雭�欣润土，淅沥惜停风。于泽岂知足，祈年惟愿丰。徂云向南去，齐豫或恩蒙。
微雨
作者：弘历
朝代：清
体裁：五言律诗

微雨才成寸，曾无眷惜心。为因收麦候，却恐作梅霖。落地香生土，驱炎爽逼襟。晚来高树上，最爱夕阳深。
微雨
作者：弘历
朝代：清
体裁：五言律诗

微雨未成寸，感恩仍冀优。返躬诚过躁，体物那忘忧。急在耕禾黍，早拌弃麦麰。粜平及赈展，敢懈救民谋。
微雨
作者：弘历
朝代：清
体裁：五言律诗

微雨未成寸，润庭闻土香。云徂遂因霁，风作变为凉。亦识时犹远，已教惜不遑。祈农吾夙愿，自哂类痴忙。
微雨
作者：弘历
朝代：清
体裁：五言律诗

微雨闻清夜，情知未即沾。山田多益善，塞苑冷何嫌。菜町叶方茁，荞坡花尚纤。老农与老圃，宁识虑常兼。
微雨
作者：弘历
朝代：清
体裁：五言律诗

微雨零卓午，斋居正值雩。片时延玉漏，细点洒金铺。平墄水凹积，麦麰露颖濡。爱凭�雭意，于泽岂辞乎。
微雨
作者：弘历
朝代：清
体裁：古风

微雨零清晨，并未成分寸。数番皆此同，弗慰益增闷。涿州三寸馀，适报郑大进。臬司于保定，亦报三寸润。先是问国泰，兹亦递佳信。渥膏较尤增，五寸沾各郡。西安及河南，则称泽犹靳。北省率如斯，时若惟三晋。大抵多望雨，廑远更愁近。所幸宿雪优，旬日待可慭。云作风每妒，那保霈无吝。朝暮切忧盻，旬日期诚迅。
微雨
作者：弘历
朝代：清
体裁：五言律诗

微雨飘还止，春膏麦已芃。继沾当夏首，全美普田功。作势期连夕，因声虑改风。殷殷陇蜀望，我亦与人同。
微雨
作者：弘历
朝代：清
体裁：七言绝句

快晴十日值微雨，沾润欣知益晚田。歌舞农夫怨行路，世间两美率难全。
微雨
作者：弘历
朝代：清
体裁：五言律诗

快晴将廿日，微雨洒中秋。入夕山容隐，随风窗响留。禽眠寒觉稳，鹿叫远听悠。别有惬怀处，韭菘绿润畴。
微雨
作者：弘历
朝代：清
体裁：五言律诗

既雨亦云易，棼丝晓又霏。已看砌土湿，不虑谷风飞。花蕊如含笑，麦苗定卜肥。晴宜继沾美，知足故应稀。
微雨
作者：弘历
朝代：清
体裁：古风

春云昨来浓，问夜希无已。珠点洒凌晨，踊虑风威起。谷寒欲变雪，攒团散花蕊。原旷就向阳，棼丝作旋止。三白沾立春，覛土膏犹美。不雨尚无妨，望泽更瞻企。顾彼原田每，良农待兴耜。巽二汝勿逞，好生天地理。鸣条懒听间，饶愁未遑喜。
微雨
作者：弘历
朝代：清
体裁：五言律诗

春季朔之朝，云生雨旋飘。细零空镇日，微霔亦侵宵。那听溜声响，徒称霏势消。祗沾二寸泽，未解一心焦。
微雨
作者：弘历
朝代：清
体裁：五言律诗

春雨实难遇，微飘亦自佳。风来东北好，云布海天皆。润意连烟树，湿光泛露荄。势阑曦影放，又为惜生怀。
微雨
作者：弘历
朝代：清
体裁：古风

昨午风而霾，惄对难为状。今晨乃薄云，然亦无雨望。入夕阴渐浓，露立贮天贶。立久伫仍孤，宵眠徒就帐。半夜问如何，报道棼丝放。五更听有声，隔窗势微畅。惜哉时弗久，颠风复迕抗。晓起地略湿，不成分寸量。感愧敢称雩，咄咄增惆怅。
微雨
作者：弘历
朝代：清
体裁：古风

昨夜风狂无雨望，五鼓雨作风亦停。晨起行宫动归跸，润郊犹冒棼丝零。秋麦已长春麦茁，沿途绿意欣葱菁。无何西北捲云脚，量来寸泽又未成。亦知暮春之半农期仍可待，未免珍惜心怦怦。
微雨
作者：弘历
朝代：清
体裁：古风

昨日微雨未成寸，今日微雨寸未成。族云意谓将大霈，不风仍自徂而轻。电光亦淫裔，雷响亦砰訇。人云地气或已接，我虑天道殊难凭。晚来视西北，荟兮蔚兮山霭增。庶几嘉澍中夜零，无眠孤望空怦怦。
微雨
作者：弘历
朝代：清
体裁：古风

昨日游山转，山云随马布。入夕浓渐低，问夜眠且寤。五更霏淅沥，傍晓欣密霔。惜为时弗久，旋零旋复住。林峦已增润，石洼有水注。高峰更出云，峻挺藏烟雾。心希大霈泽，一犁兴农务。
微雨
作者：弘历
朝代：清
体裁：古风

昨日请雨归，晚云夜无望。今晓时晴晦，骤点落午傍。忽霁忽复阴，申酉间霏放。而刚湿地皮，究欠势酣畅。分寸不能成，吁哉阳特亢。又闻农家谚，午日雨非尚。雨则生细虫，田苗反无当。我惟急燃眉，优霈他且让。弗优乃微零，徵咎休艰贶。五言拟解嘲，掷笔增惆怅。
微雨
作者：弘历
朝代：清
体裁：五言律诗

昨晚絮云兴，浓阴问夜称。侵晨徐淅沥，覛土渐凝蒸。润意真堪喜，烟光雅入凭。春膏霏特早，奉若益兢兢。
微雨
作者：弘历
朝代：清
体裁：古风

昨晚蕴隆不可当，炎风驱云无雨望。黄瓦红墙犹炙热，念彼蓬户增徊徨。入宵风定云仍作，问彻五更徒茫茫。晓起叩天惟自责，旋见霏落棼丝凉。乍徐乍疾发劳瞪，祗�雭耳非霈霶。历一时久润一寸，傍午云散腾阳光。吁嗟此泽又虚掷，其宁曷惠愁如狂。
微雨
作者：弘历
朝代：清
体裁：五言律诗

昨朝刚及寸，今日复微零。人诩祈所感，独惭诚未听。问云虽报密，数漏竟常醒。晓起将升曰，怵心越不宁。
微雨
作者：弘历
朝代：清
体裁：古风

昨近稍作风，妒桃约如宿。亦知土膏润，宁惜落花蔌。恐践清明占，为是心戚促。何期风送云，侵晓霏银竹。历辰乃至已，疏密间陆续。掘土湿二寸，下接地气沃。虽非沾渥优，颇足资渗漉。望外讶何脩，遇共三农福。慰敬并切衷，麦秋庶可卜。
微雨
作者：弘历
朝代：清
体裁：古风

晓云继以风，明知雨无望。风息雨细零，望外泽其贶。云势旋颇厚，雨意终弗畅。坐立都莫宁，瞪发劳非妄。须臾地积水，渥沾庶几谅。渐止云渐薄，依然增惆怅。
微雨
作者：弘历
朝代：清
体裁：五言律诗

晓云落微雨，片刻即云停。刚见地皮湿，未闻土气馨。渴田那有济，惄志越无宁。降旨脩精祷，吁哉曷惠灵。
微雨
作者：弘历
朝代：清
体裁：五言律诗

晓行复微雨，细点略冥濛。如濯陌杨绿，渐迷村杏红。旅人虞泞路，农者喜田功。不尽情难一，吾惟付大公。
微雨
作者：弘历
朝代：清
体裁：五言律诗

正虑春霖短，频沾微雨滋。立阿看入暮，欹枕听移时。未得檐声续，尤殷膏泽资。省愆增惕息，不觉夜何其。
微雨
作者：弘历
朝代：清
体裁：古风

武帐闻淅沥，遥欣垄亩滋。欹枕为不寐，须臾风�之。情知犹可待，望泽每先时。军书传夜钥，秉烛还详披。虽已获元凶，尚未旋王师。征伐固不劳，抚定贵得宜。昒昕天渐明，命驾将前移。
微雨
作者：弘历
朝代：清
体裁：五言律诗

浓阴暗天宇，微雨洒郊原。度柳烟丝重，催花雪蕊繁。优沾思遍野，凝望独凭轩。忧喜兼萦处，衷肠向若言。
微雨
作者：弘历
朝代：清
体裁：五言律诗

淰淰洒棼丝，微微润广墀。虽胜云亦好，究未地深滋。盼是宵仍作，厌惟风散之。林光已若沐，麦秀更萦思。
微雨
作者：弘历
朝代：清
体裁：古风

清明卓午风，诚恐符噩谚。解者曰非时，疑信吾犹半。设以斯地论，潦水尚连淀。久弗雨适可，风多涸立现。于耕转为宜，无事多愁患。行行过鄚州，地渐高改观。涸出者种麦，菁葱绿成片。复为思雨佳，情莫定屡变。浓云堕细雨，忽被风驱散。一惜泽不久，一恐霪成漫。更以解噩论，则斯固已善。杂言不成章，虑纷鲜定见。然莫非因农，为君难自叹。
微雨
作者：弘历
朝代：清
体裁：七言律诗

清明节忌雨和风，后雨较赢前雨雄。虽曰农占称应律，可怜渴壤尚无功。片时斸地润一寸，即霁瞻霄纷五中。七字乞恩先责已，拈毫惭愧计真穷。
微雨
作者：弘历
朝代：清
体裁：五言律诗

清晓布浓阴，徘徊望不禁。烟丝方见织，檐溜旋闻斟。其奈风来乍，尽驱雨莫寻。明知未致惜，惜是我恒心。
微雨
作者：弘历
朝代：清
体裁：五言律诗

理政过辰初，天膏霈玉除。时疏复时密，非疾更非徐。待以午末止，沾才二寸馀。泽微亦贶厚，谢与盼兼予。
微雨
作者：弘历
朝代：清
体裁：七言律诗

祠诣五朝忽又过，晓霏一寸那称甘。农功有待益斯企，格意未昭祗自惭。禁土之言期节尽，计辰以近望恩覃。明朝立夏庶几雨，语切无伦愧有谈。
微雨
作者：弘历
朝代：清
体裁：古风

祷潭惄晓晴，回跸山云吐。何期伫望中，□□作小雨。时作时复止，润地未寸许。泽靳愧深心，诚通厌谀语。谁能唤阿香，乍欲囚耕父。晚复布英英，夜雨庶几睹。
微雨
作者：弘历
朝代：清
体裁：七言绝句

竭诚祈泽玉泉回，恩霔刚霏几点才。未格优膏惟自讼，傍人徒诩润轻埃。
微雨
作者：弘历
朝代：清
体裁：五言律诗

自晨还达晚，密洒复疏零。其奈艰优渥，空教望色形。寸馀才得润，刻亦不遑宁。入夕云重布，庶几雨霈灵。
微雨
作者：弘历
朝代：清
体裁：五言律诗

虽则春雪渥，亟希春雨施。云浓卯霔点，风盛已披曦。海峤纵传捷，农田正待滋。喜随日度矣，愁固我当之。
微雨
作者：弘历
朝代：清
体裁：七言律诗

西来地燥略生尘，傍晚山云落雨匀。未至淋漓碍行路，也教飘洒悦农人。菜畦荞陇皆润意，苔砌枫庭总静因。安乐窝如邵康节，那能点易逮其津。
微雨
作者：弘历
朝代：清
体裁：五言律诗

辰末生云渐，午临落雨微。时疏偶亦密，既润未妨稀。究是不成寸，非忙仍略希。灵台称解厄，惠也惬寅祈。
微雨
作者：弘历
朝代：清
体裁：五言律诗

过午云低宇，又无风起蘋。飘零刚湿地，倏忽露高旻。其奈泽成假，惟增愁是真。未沾分寸际，惭愧说依旬。
微雨
作者：弘历
朝代：清
体裁：五言律诗

过午云容密，逮申雨意浓。方希力为继，其奈势如慵。斸地寸馀润，叩天尺或逢。入宵尚霕�，渥泽冀施重。
微雨
作者：弘历
朝代：清
体裁：五言律诗

过午云重聚，逮申雨细飘。不寒奚碍泽，已足却嫌饶。率可人情验，惟因农务翘。小霏旋即止，快霁待明朝。